****

**REGULATORNA KOMISIJA** **ZA ENERGETIKU**

**REPUBLIKE SRPSKE**

***IZVJEŠTAJ O RADU***

***ZA 2024. GODINU***

***Trebinje, septembar 2025. godine***

**SADRŽAJ**

[1. Pravni osnov za regulaciju energetskog sektora i nadležnosti Regulatorne komisije 7](#_Toc210301146)

[2. Ključne aktivnosti Regulatorne komisije 11](#_Toc210301147)

[2.1. Sjednice, sastanci i javne rasprave 11](#_Toc210301148)

[2.2. Regulisanje sektora električne energije 11](#_Toc210301149)

[2.2.1. Donošenje i odobravanje pravila i propisa 11](#_Toc210301150)

[2.2.2. Izdavanje dozvola 13](#_Toc210301151)

[2.2.3. Nadgledanje poslovnih aktivnosti korisnika dozvola 16](#_Toc210301152)

[2.2.4. Izdavanje sertifikata za proizvodno postrojenje 17](#_Toc210301153)

[2.2.5. Nadgledanje ispunjenosti kriterijuma na osnovu kojih je izdat sertifikat za proizvodno postrojenje 18](#_Toc210301154)

[2.2.6. Izdavanje garancija o porijeklu električne energije 18](#_Toc210301155)

[2.2.7. Regulacija cijena 19](#_Toc210301156)

[2.2.8. Pravo na podsticaj proizvodnje električne energije iz obnovljivih izvora 20](#_Toc210301157)

[2.2.9. Tržište električne energije 20](#_Toc210301158)

[2.2.10. Zaštita kupaca električne energije 22](#_Toc210301159)

[2.3. Regulisanje sektora prirodnog gasa 25](#_Toc210301160)

[2.3.1. Donošenje i odobravanje pravila i propisa 25](#_Toc210301161)

[2.3.2. Sertifikacija operatora transportnog sistema 26](#_Toc210301162)

[2.3.3. Izdavanje dozvola 26](#_Toc210301163)

[2.3.4. Nadgledanje poslovnih aktivnosti korisnika dozvola 27](#_Toc210301164)

[2.3.5. Regulacija cijena i otvaranje tržišta prirodnog gasa 27](#_Toc210301165)

[2.3.6. Zaštita kupaca prirodnog gasa 28](#_Toc210301166)

[2.4. Regulisanje sektora nafte i derivata nafte 28](#_Toc210301167)

[2.4.1. Donošenje i odobravanje pravila i propisa 28](#_Toc210301168)

[2.4.2. Izdavanje dozvola 28](#_Toc210301169)

[2.4.3. Nadgledanje poslovnih aktivnosti korisnika dozvola 28](#_Toc210301170)

[2.4.4. Regulacija cijena i otvaranje tržišta nafte i derivata nafte 29](#_Toc210301171)

[2.4.5. Zaštita kupaca u sektoru nafte i derivata nafte 30](#_Toc210301172)

[2.5. Saradnja 30](#_Toc210301173)

[2.5.1. Energetska zajednica 30](#_Toc210301174)

[2.5.2. ERRA – Regionalno udruženje energetskih regulatornih tijela 31](#_Toc210301175)

[2.5.3. Saradnja sa Ministarstvom energetike i rudarstva Republike Srpske 31](#_Toc210301176)

[2.5.4. Saradnja sa drugim regulatornim komisijama 32](#_Toc210301177)

[2.5.5. Saradnja sa ostalim institucijama 32](#_Toc210301178)

[2.5.6. Učešće u radu konferencija, seminara i drugih stručnih skupova 33](#_Toc210301179)

[3. Zaposleni, organizacija i javnost rada 33](#_Toc210301180)

[3.1. Zaposleni i organizacija rada u Regulatornoj komisiji 33](#_Toc210301181)

[3.2. Javnost rada Regulatorne komisije 33](#_Toc210301182)

[4. Finansiranje Regulatorne komisije 34](#_Toc210301183)

[**4.1** **Finansiranje** 34](#_Toc210301184)

[**4.2.** **Revizorski izvještaj** 34](#_Toc210301185)

[5. Internet stranica Regulatorne komisije 38](#_Toc210301186)

**PREDGOVOR**

U Izvještaju o radu Regulatorne komisije za energetiku Republike Srpske dat je pregled aktivnosti koje je, u vršenju zakonom utvrđenih nadležnosti, sprovodila Regulatorna komisija u 2024. godini.

Odredbom člana 26. Zakona o energetici propisana je obaveza Regulatornoj komisiji, kao nezavisnom regulatornom tijelu, da jednom godišnje podnese Izvještaj o svom radu Narodnoj skupštini Republike Srpske.

Regulatorna komisija je u 2024. godini imala za cilj da u tržišnim uslovima, koje su karakterisali veliki poremećaji i neizvjesnosti na tržištu, obezbijedi pristup mreži, sigurnost snabdijevanja energijom i održivi razvoj.

Tokom 2024. godine, Regulatorna komisija je održala 38 redovnih sjednica i jednu vanrednu sjednicu, na kojima su donesene odluke iz djelokruga rada - izdavanje i oduzimanje dozvola, nadzor tržišta energije, zaštita kupaca, regulacija cijena u dijelu koji se odnosi na korišćenje distributivnog sistema (mrežarinu) i univerzalnu uslugu, obnovljive izvore energije i druge poslove iz nadležnosti Regulatorne komisije.

Regulatorna komisija je veliki dio svojih aktivnosti i tokom 2024. godine posvetila analizi primjene i donošenju podzakonskih akata u cilju daljeg razvoja tržišta električne energije, ali i prirodnog gasa. Jedan od osnovnih ciljeva u procesu razvoja tržišta jeste i pravo kupca na slobodan izbor snabdjevača električnom energijom i obratno, omogućavanje jasnih, javnih i nepristrasnih uslova pod kojima snabdjevači vrše djelatnost snabdijevanja kupaca električnom energijom ili prirodnim gasom. U tom smislu, svi kupci električne energije u Republici Srpskoj imaju pravo na slobodan izbor snabdjevača. Međutim, u cilju zaštite kupaca, domaćinstva i mali kupci u sektoru električne energije imaju pravo i na snabdijevanje od javnih snabdjevača po regulisanim cijenama, dok ostali kupci imaju pravo na rezervno snabdijevanje. Takođe i u sektoru prirodnog gasa, kupci imaju pravo na slobodan izbor snabdjevača, pri čemu kupci iz kategorije domaćinstva imaju pravo na snabdijevanje od strane javnog snabdjevača.

Tokom prethodnih godina, ostvaren je napredak u razvoju maloprodajnog tržišta električne energije, prije svega kroz pravno razdvajanje javnog snabdjevača od operatora distributivnog sistema, pri čemu se pravno odvojen i nezavistan operator distributivnog sistema nameće kao nezaobilazni faktor razvoja maloprodajnog tržišta. Upravljanje, rad i razvoj distributivne mreže od strane nezavisnog operatora distributivnog sistema, koji je pravno razdvojen od ostalih djelatnosti u sektoru energetike, predstavlja veliki izazov, obavezu i odgovornost za same operatore distributivnog sistema, ali i njihove vlasnike.

Regulatorna komisija je preduzela određene aktivnosti na unapređenju mjera za zaštitu kupaca. Ove mjere podrazumijevaju propisivanje i sprovođenje prava kupaca koja se odnose na zaključivanje ugovora o kupoprodaji električne energije i prirodnog gasa sa unaprijed definisanim uslovima, ravnopravan i javan način pristupa i priključenja na distributivnu mrežu, efikasno rješavanje sporova, obavještavanje o izmjenama elemenata ugovora, kao i dobijanje drugih informacija od značaja za odnose kupac/snabdjevač/operator sistema.

Na jednom razvijenom i funkcionalnom tržištu, od velikog značaja jeste pitanje zaštite energetski zaštićenih kupaca, te smatramo da bi, u skladu sa odredbama Zakona o električnoj energiji, trebalo uspostaviti mehanizme koji se odnose na energetski zaštićene kupce. Ovo ujedno predstavlja jednu od rijetkih aktivnosti koja nije do kraja sprovedena u Republici Srpskoj, iako je propisana Zakonom o električnoj energiji.

Uloga Regulatorne komisije u sistemu podsticanja proizvodnje električne energije iz obnovljivih izvora obuhvata širok spektar aktivnosti - izdavanje sertifikata za proizvodna postrojenja koja proizvode električnu energiju iz obnovljivih izvora energije, donošenje rješenja o pravu na podsticaj, utvrđivanje garantovanih otkupnih cijena i premija, utvrđivanje naknade za podsticanje koju plaćaju kupci električne energije, kao i pribavljanje saglasnosti Vlade Republike Srpske na pojedine odluke Komisije. Veliki izazov za sve institucije u Republici Srpskoj jeste da se funkcionisanje sistema podsticanja proizvodnje električne energije iz obnovljivih izvora učini efikasnijim, a svakako i održivim. U tom smislu, novim Zakonom o obnovljivim izvorima energije je, pored uloge Regulatorne komisije, posebno važna uloga Operatora sistema podsticaja. Ne ulazeći u pravni status Operatora sistema podsticaja, u cilju efikasnosti i održivosti, neophodno je učiniti dodatne napore da Operator sistema podsticaja u potpunosti bude osposobljen i sprovodi zakonom definisane nadležnosti. Pored toga, novim zakonom je osnažena uloga krajnjeg kupca, odnosno osnaženo je njegovo pravo da za svoje potrebe proizvodi dio električne energije u vlastitoj elektrani priključenoj na unutrašnje instalacije krajnjeg kupca. Zadatak Regulatorne komisije, ali i svih učesnika na tržištu električne energije, a prevashodno snabdjevača i operatora distributivnog sistema, jeste dosljedno sprovođenje zakona u pogledu prava kupaca proizvođača i energetskih zajednica.

Sektor prirodnog gasa Republike Srpske karakteriše, prije svega, nerazvijenost gasne mreže i nizak stepen gasifikacije domaćinstava. Pored toga, od uticaja je svakako i nedostatak zakonodavnog okvira u sektoru prirodnog gasa u Federaciji Bosne i Hercegovine. Aktivnosti Regulatorne komisije u sektoru prirodnog gasa u Republici Srpskoj, imajući u vidu ove specifične uslove, bile su usmjerene na djelatnost transporta i upravljanja transportnim sistemom prirodnog gasa i okončanje postupka sertifikacije operatora transportnog sistema, kao i unapređenje pravila rada operatora transportnog i distributivnog sistema.

Treba naglasiti da još uvijek nisu, u potpunosti, sprovedene aktivnosti na izdavanju dozvola za transport i upravljanje transportnim sistemom u Republici Srpskoj, na dijelu transportnog sistema od Karakaja do Kladnja (Starać). Okončanje ove aktivnosti je od velikog interesa za razvoj tržišta prirodnog gasa u Republici Srpskoj, ali i cijeloj Bosni i Hercegovini. U tom smislu, Regulatorna komisija je, u skladu sa svojim nadležnostima, aktivno sarađivala sa vlasnikom dijela transportnog sistema, kao i predstavnicima nadležnog ministarstva u cilju pokretanja aktivnosti sertifikovanja i postupka izdavanja dozvola u skladu sa zakonom. Sertifikacija operatora transportnog sistema prirodnog gasa i izdavanje dozvole za obavljanje djelatnosti svakako će omogućiti funkcionisanje operatora transportnog sistema u punom kapacitetu, te jednostavan, transparentan i ravnopravan ulazak novih snabdjevača na tržište prirodnog gasa u Republici Srpskoj, što će samo po sebi doprinijeti razvoju tržišta prirodnog gasa u Republici Srpskoj.

U cilju nastavka razvoja tržišta, povećanja sigurnosti snabdijevanja i zaštite kupaca, neophodno je izvršiti, prije svega, potpunu primjenu zakonodavstva u sektoru energetike usklađenog sa odredbama Trećeg energetskog paketa, ali i sprovesti aktivnosti na daljem usklađivanju zakonodavstva sa međunarodno preuzetim obavezama.

Sam Izvještaj o radu Regulatorne komisije za energetiku Republike Srpske je podijeljen na cjeline u kojima su predstavljene najznačajnije aktivnosti Regulatorne komisije, koje se odnose na:

* pokazatelje o održanim redovnim sjednicama, internim sastancima i javnim razmatranjima, kao i broju i vrsti donesenih akata,
* aktivnosti u sektoru električne energije,
* aktivnosti u sektoru prirodnog gasa,
* aktivnosti u sektoru nafte i derivata nafte,
* saradnju u radu sa drugim regulatornim komisijama u BiH, ministarstvima u Republici Srpskoj/Bosni i Hercegovini te učešće u radu skupova koji su od značaja za rad Regulatorne komisije,
* zaposlene u Regulatornoj komisiji i
* finansiranje i finansijske pokazatelje poslovanja u 2024. godini.

Regulatorna komisija, pored ovog Izvještaja o radu koji se, u skladu sa zakonom, dostavlja Narodnoj skupštini Republike Srpske, izrađuje i Regulatorni izvještaj o tržištu električne energije, prirodnog gasa i nafte i derivata nafte u Republici Srpskoj za 2024, koji sadrži pokazatelje tržišta električne energije, prirodnog gasa i nafte i derivata nafte u Republici Srpskoj, a koji je Regulatorna komisija pripremila na osnovu podataka dobijenih od korisnika dozvola za obavljanje djelatnosti u pomenutim sektorima, uvažavajući svoje nadležnosti u pojedinim sektorima.

Navedeni Regulatorni izvještaj, koji je informativnog karaktera, objavljen je i javno dostupan zainteresovanim licima na internet stranici Regulatorne komisije (www.reers.ba, rubrika [O nama/Izvještaji o radu i regulatorni izvještaji](https://reers.ba/o-nama/izvjestaji-o-radu/)).

Predsjednik

Vladislav Vladičić

# Pravni osnov za regulaciju energetskog sektora i nadležnosti Regulatorne komisije

Pravni osnov za regulaciju energetskog sektora čine:

* zakoni:
* Zakon o energetici (Službeni glasnik Republike Srpske, broj 49/09 i 16/23),
* Zakon o električnoj energiji (Službeni glasnik Republike Srpske, broj 68/20),
* Zakon o gasu (Službeni glasnik Republike Srpske, broj 22/18 i 15/21),
* Zakon o nafti i derivatima nafte (Službeni glasnik Republike Srpske, broj 36/09 i 102/12),
* Zakon o obnovljivim izvorima energije (Službeni glasnik Republike Srpske, broj 16/22), kao i
* podzakonska akta:
* Statut Regulatorne komisije za energetiku Republike Srpske (Službeni glasnik Republike Srpske, broj 59/21),
* Poslovnik o radu Regulatorne komisije za energetiku Republike Srpske (Službeni glasnik Republike Srpske, broj 59/10),
* Opšti uslovi za isporuku i snabdijevanje električnom energijom (Službeni glasnik Republike Srpske, broj 13/22 i 85/24),
* Pravilnik o izdavanju dozvola (Službeni glasnik Republike Srpske, broj 75/21),
* Metodologija za utvrđivanje naknade za korišćenje distributivne mreže i obračun cijene korišćenja zatvorenog distributivnog sistema (Službeni glasnik Republike Srpske, broj 11/22),
* Pravilnik o snabdijevanju električnom energijom i promjeni snabdjevača, (Službeni glasnik Republike Srpske, broj 74/21),
* Pravilnik o metodologiji za utvrđivanje cijena javnog i rezervnog snabdjevača električnom energijom (Službeni glasnik Republike Srpske, broj 74/21 i 119/22),
* Tarifni sistem za prodaju električne energije i korišćenje distributivne mreže (Službeni glasnik Republike Srpske, broj 119/22, 125/22 i 24/24 ),
* Pravilnik o metodologiji za utvrđivanje naknade za priključenje na distributivnu mrežu (Službeni glasnik Republike Srpske, broj  123/08),
* Pravilnik o regulaciji kvaliteta snabdijevanja električnom energijom (Službeni glasnik Republike Srpske, broj  1/23),
* Pravilnik o tarifnoj metodologiji i tarifnom sistemu za transport i skladištenje prirodnog gasa (Službeni glasnik Republike Srpske, broj 77/22),
* Pravilnik o tarifnoj metodologiji i tarifnom postupku za distribuciju prirodnog gasa i snabdijevanje prirodnim gasom (Službeni glasnik Republike Srpske, broj 111/22),
* Pravilnik o javnom snabdijevanju prirodnim gasom (Službeni glasnik Republike Srpske, broj 111/22),
* Pravilnik o metodologiji za obračunavanje troškova priključenja na distributivni ili transportni sistem prirodnog gasa (Službeni glasnik Republike Srpske, broj 51/14),
* Pravilnik o sertifikaciji operatora transportnog sistema prirodnog gasa (Službeni glasnik Republike Srpske, broj 31/19),
* Pravilnik o izgradnji direktnih gasovoda (Službeni glasnik Republike Srpske, broj 34/19),
* Pravilnik o promjeni snabdjevača prirodnim gasom (Službeni glasnik Republike Srpske, broj 38/19),
* Pravilnik o snabdijevanju posljednjeg izbora prirodnim gasom (Službeni glasnik Republike Srpske, broj 38/19),
* Pravilnik o javnom razmatranju i postupku rješavanja sporova (Službeni glasnik Republike Srpske, broj 74/21),
* Pravilnik o povjerljivim informacijama (Službeni glasnik Republike Srpske, broj 10/07),
* Pravilnik o izvještavanju (Službeni glasnik Republike Srpske, broj 64/12),
* Pravilnik o izdavanju sertifikata za proizvodno postrojenje koje proizvodi električnu energiju iz obnovljivih izvora energije (Službeni glasnik Republike Srpske, broj 70/23),
* Pravilnik o izdavanju sertifikata za proizvodno postrojenje koje proizvodi električnu energiju iz obnovljivih izvora energije (Službeni glasnik Republike Srpske, broj 70/23),
* Pravilnik o kupcima-proizvođačima električne energije (Službeni glasnik Republike Srpske, broj 80/23)
* Pravilnik o izdavanju garancija o porijeklu električne energije (Službeni glasnik Republike Srpske, broj 1/14),
* Pravilnik o podsticanju proizvodnje električne energije iz obnovljivih izvora (Službeni glasnik Republike Srpske, broj 102/23, 2/24 i 6/25),
* Pravilnik o aukcijama (Službeni glasnik Republike Srpske, broj 1/24),
* Odluka o jedinstvenom regulatornom kontnom planu (Službeni glasnik Republike Srpske, broj  39/10),
* Odluka o visini jednokratnih regulatornih naknada (Službeni glasnik Republike Srpske, broj 102/23 i 20/24),
* Odluka o visini garantovanih otkupnih cijena i premija za električnu energiju proizvedenu iz obnovljivih izvora (Službeni glasnik Republike Srpske, broj 78/22),
* Odluka o visini naknade za podsticanje proizvodnje električne energije iz obnovljivih izvora ili u efikasnoj kogeneraciji (Službeni glasnik Republike Srpske, broj 127/22),
* Odluka o odobravanju cijene energije i tarifnih stavova za javno snabdijevanje (Službeni glasnik Republike Srpske, broj 114/24),
* Odluka o visini referentne tržišne cijene električne energije u sistemu podsticaja,
* Odluka o visini maloprodajne referentne cijene električne energije i
* Odluka o davanju saglasnosti na Pravila rada za sprovođenje sistema podsticanja (Službeni glasnik Republike Srpske, broj 03/20)

Osnovne nadležnosti Regulatorne komisije u sektoru električne energije su propisane odredbama Zakona o električnoj energiji i odnose se na sljedeće:

1. uređivanje odnosa između proizvodnje, distribucije, snabdijevanja i kupaca električne energije, uključujući i trgovce električnom energijom,
2. vršenje nadzora nad radom elektroenergetskih subjekata na tržištu električne energije,
3. izdavanje i oduzimanje dozvole za obavljanje elektroenergetskih djelatnosti i vođenje registra dozvola,
4. donošenje metodologije za utvrđivanje naknade za korišćenje distributivne mreže (distributivna mrežna tarifa) i obračuna cijena korišćenja zatvorenog distributivnog sistema,
5. donošenje tarifnog sistema za prodaju električne energije i korišćenje distributivne mreže,
6. utvrđivanje tarifnih stavova za korisnike distributivnih sistema (distributivna mrežna tarifa),
7. utvrđivanje načina poravnanja prihoda ostvarenih primjenom jedinstvenih tarifnih stavova za korišćenje distributivne mreže na teritoriji Republike Srpske,
8. davanje saglasnosti na tarifne stavove za korisnike zatvorenih distributivnih sistema, te u slučaju neusaglašenosti sa metodologijom utvrđivanje propisanih tarifnih stavova,
9. donošenje metodologije za utvrđivanje naknade za priključenje na distributivnu mrežu,
10. utvrđivanje naknade za priključenje koju plaćaju korisnici za priključenje na distributivnu mrežu,
11. izradu i javno objavljivanje na svojoj internet stranici godišnjeg izvještaja o tržištu električne energije, uključujući podatke o nivou razvoja tržišta, te ostvarenom nivou konkurentnosti,
12. donošenje metodologije za utvrđivanje cijena javnog snabdijevanja,
13. odobravanje cijene javnog snabdijevanja kupaca koji imaju pravo na univerzalnu uslugu,
14. donošenje metodologije za utvrđivanje cijene rezervnog snabdijevanja, te praćenje njene primjene,
15. donošenje metodologije za obračun neovlašćeno utrošene električne energije,
16. davanje saglasnosti na cjenovnik nestandardnih usluga operatora distributivnog sistema,
17. vršenje nadzora nad primjenom tarifa, naknada i cijena utvrđenih u skladu sa ovim zakonom,
18. davanje saglasnosti na desetogodišnji plan razvoja i trogodišnji plan investicija operatora distributivnog sistema,
19. analiziranje i praćenje odnosa na tržištu električne energije, konkurencije na tržištu, te svako narušavanje ili ograničenje konkurencije ili monopolsko ponašanje,
20. nadziranje i praćenje pojave restriktivnih ugovornih praksi, uključujući odredbe o ekskluzivitetu, koje mogu spriječiti kupce koji nisu domaćinstva i male kupce da istovremeno zaključe ugovore sa više snabdjevača ili ograniče njihov izbor,
21. donošenje mjera za funkcionisanje otvorenog konkurentnog tržišta električne energije u Republici Srpskoj, kao i sprečavanje nelojalne konkurencije,
22. donošenje opštih uslova za isporuku i snabdijevanje električnom energijom,
23. donošenje pravila o postupku promjene snabdjevača,
24. praćenje slobode ugovaranja kod ugovora o snabdijevanju i dugoročnih ugovora,
25. obezbjeđenje, u saradnji sa drugim nadležnim tijelima, institucionalne zaštite prava krajnjih kupaca, uključujući pravo na pravičan i nediskriminatorski tretman, na pružanje kvalitetnih usluga i konkurenciju,
26. vršenje nadzora nad izvršavanjem obaveze javne usluge,
27. vršenje kontrole računa elektroenergetskih subjekata i eventualno postojanje unakrsnog subvencionisanja između djelatnosti za subjekte koji obavljaju djelatnost u sistemu javne usluge,
28. praćenje sigurnosti rada i pouzdanosti distributivne mreže,
29. određivanje operatoru distributivnog sistema nivoa dozvoljenih gubitaka električne energije, te nalaganje preduzimanja mjera za podsticanje energetske efikasnosti u svrhu upravljanja potražnjom,
30. nalaganje operatoru distributivnog sistema sprovođenja mjera za unapređivanje kvaliteta usluga,
31. donošenje propisa o kvalitetu snabdijevanja, uključujući i naknade za odstupanje od propisanih standarda i praćenje indikatora kvaliteta snabdijevanja (kvalitet komercijalnih usluga, kontinuitet isporuke i kvalitet napona) definisane standardima kvaliteta koje propisuje Regulatorna komisija,
32. propisivanje operatoru distributivnog sistema obima i sadržaja podataka koji se kupcu dostavljaju redovno, i po zahtjevu kupca, te način i postupak izvještavanja, u cilju izbora snabdjevača,
33. praćenje ulaganja u proizvodne i distributivne kapacitete s ciljem obezbjeđenja sigurnosti snabdijevanja,
34. obezbjeđivanje da u slučaju odbijanja pristupa mreži nadležni operator distributivnog sistema dostavi sve relevantne informacije o mjerama koje je potrebno preduzeti za razvoj mreže,
35. rješavanje sporova između učesnika na tržištu, u skladu s ovim zakonom,
36. obezbjeđivanje javnosti rada i zainteresovanim subjektima omogućavanje pristupa informacijama koje prema propisima i aktima Regulatorne komisije nemaju karakter povjerljivosti,
37. pristup računima elektroenergetskih subjekata i praćenje sprovođenja obaveze razdvajanja računa,
38. propisivanje pravila izvještavanja, obrasce za dostavu podataka, dinamiku i način dostave izvještaja od elektroenergetskih subjekata,
39. donošenje pravila za vođenje knjigovodstvenih evidencija radi sprovođenja odredaba ovog zakona u vezi sa razdvajanjem računa,
40. odobravanje pravila za elektronsku razmjenu podataka na maloprodajnom tržištu električne energije koja donose operatori distributivnog sistema,
41. odlučivanje o drugim pitanjima, u skladu sa ovim zakonom i drugim propisima u oblasti energetike, a koji se odnose na regulisanje odnosa između subjekata na tržištu električne energije i vršenje nadzora.

Osnovne nadležnosti Regulatorne komisije, propisane odredbama Zakona o obnovljivim izvorima energije, odnose se na sljedeće:

1. nadzor nad radom operatora sistema podsticaja,
2. izdavanje sertifikata za proizvodna postrojenja za proizvodnju električne energije koristeći obnovljive izvore energije,
3. izdavanje garancija o porijeklu za električnu energiju proizvedenu iz obnovljivih izvora energije,
4. donošenje podzakonskih akata u skladu sa zakonom (podsticanje, aukcije, kupci proizvođači i energetske zajednice i slično),
5. određivanje garantovane otkupne cijene i premije, uz saglasnost Vlade Republike Srpske,
6. izdavanje rješenja o pravu na podsticaj i rješenja o preliminarnom pravu na podsticaj i
7. određivanje visine naknade za podsticanje proizvodnje električne energije iz obnovljivih izvora, uz saglasnost Vlade Republike Srpske.

U sektoru prirodnog gasa, nadležnost Regulatorne komisije propisana je Zakonom o gasu, a osnovne nadležnosti obuhvataju sljedeće:

1. utvrđivanje metodologije za obračun ili utvrđivanje uslova za utvrđivanje naknade za priključenja na transport, distribuciju i skladištenje prirodnog gasa i naknade za debalans, kao i davanje saglasnosti na utvrđene naknade,
2. utvrđivanje metodologije i davanje saglasnosti na tarife za pristup transportnom, distributivnom i skladišnom sistemu prirodnog gasa,
3. utvrđivanje metodologije za određivanje tarifa za snabdijevanje u obavezi javne usluge i tarifa prirodnog gasa u slučaju snabdijevanja posljednjeg izbora i davanja saglasnosti na tarife,
4. donošenje pravila o promjeni snabdjevača,
5. donošenje pravila o radu snabdjevača posljednjeg izbora,
6. izdavanje, produženje, izmjene i dopune, privremeno i trajno oduzimanje dozvola pod uslovima i na način propisan Zakonom i propisima donesenim na osnovu njega,
7. certifikaciju operatora transportnog sistema i praćenje kontinuirane usklađenosti sa zahtjevima za nezavisnost i razdvajanje, te drugih uslova propisanih Zakonom koji se odnose na rad operatora transportnog sistema,
8. davanje saglasnosti na pravila rada operatora transportnog i distributivnog sistema i na opšte uslove snabdijevanja kupaca prirodnim gasom i opšte uslove operatora skladišta,
9. izdavanje prethodnog odobrenja za izgradnju direktnih gasovoda,
10. rješavanje sporova između učesnika na tržištu.

U sektoru nafte i derivata nafte, Regulatorna komisija, na osnovu odredbi Zakona o nafti i derivatima nafte, nadležna je da:

1. utvrđuje metodologije za obračun troškova transporta nafte naftovodima i transporta derivata nafte produktovodima,
2. donosi tarifni sistem za obračun cijene za korišćenje naftovoda, odnosno produktovoda,
3. odobrava cijene za korišćenje naftovoda, odnosno produktovoda,
4. utvrđuje kriterijume i propisuje uslove za dobijanje, izmjenu, dopunu i oduzimanje dozvole za obavljanje djelatnosti, rješava u postupku za dobijanje, izmjenu, dopunu i oduzimanje dozvole za obavljanje djelatnosti u oblasti nafte i derivata nafte i vodi registar izdatih dozvola i privremeno ili trajno oduzetih dozvola za obavljanje djelatnosti u oblasti nafte i derivata nafte,
5. rješava u drugom stepenu po žalbi,
6. vrši nadzor nad obavljanjem djelatnosti za koje izdaje dozvole u oblasti nafte i derivata nafte u skladu sa zakonom i načelima utvrđenim zakonom, uključujući praćenje primjene tarifnih sistema i metodologija za pristup i korišćenje naftovoda, odnosno produktovoda i
7. obavlja i druge poslove u skladu sa zakonom.

# Ključne aktivnosti Regulatorne komisije

## Sjednice, sastanci i javne rasprave

Tokom 2024. godine, Regulatorna komisija je održala 38 redovnih i jednu vanrednu sjednicu i 20 internih sastanaka. U tabeli 1 su dati podaci o strukturi i broju usvojenih akata na redovnim (sa vanrednom sjednicom) sjednicama i internim sastancima.

Tabela 1 - *Struktura i broj donesenih akata u 2024. godini*

|  |  |  |  |
| --- | --- | --- | --- |
| **Redovne i vanredne sjednice – 38** | | **Interni sastanci – 20** | |
| **Vrste usvojenih akata na redovnim sjednicama** | **Broj** | **Vrste usvojenih akata na int. sastancima** | **Broj** |
| Odluke | 16 | Odluke | 119 |
| Rješenja | 227 | Rješenja | 21 |
| Zaključci | 251 | Zaključci | 49 |
| Opšti akti iz regulatorne nadležnosti | 14 | Pravilnici | 4 |
| Obavještenja za javnost | 237 | Uputstva | 3 |
| Zapisnici | 38 | Zapisnici | 20 |

Regulatorna komisija je tokom 2024. godine, uvažavajući načelo javnosti svog rada, održala 43 javne rasprave i to:

* u postupcima donošenja opštih normativnih akata,
* u postupcima u vezi sa tarifama – električna energija i prirodni gas,
* u postupcima izdavanja dozvola i
* u postupcima rješavanja sporova i žalbi

U tabeli 2 prikazan je broj javnih rasprava po strukturi i vrsti javnih rasprava.

**Tabela 2** - *Struktura i broj javnih rasprava u 2024. godini*

|  |  |  |  |  |  |
| --- | --- | --- | --- | --- | --- |
| **Vrsta javne rasprave** | **Pravila i propisi** | **Izdavanje dozvola** | **Tarifni postupci** | **Rješavanje sporova** | **Ukupan broj održanih rasprava** |
| *Opšte javne rasprave* | 3 | 19 | 2 | - | 24 |
| *Tehničke rasprave* | ­- | - | - | - | - |
| *Formalne rasprave* | - | - | 3 | 16 | 19 |
| **UKUPNO** | 3 | 19 | 5 | 16 | **43** |

## Regulisanje sektora električne energije

### Donošenje i odobravanje pravila i propisa

Regulatorna komisija je tokom 2024. godine donijela, te dala odobrenja ili saglasnosti na podzakonske akte kako slijedi:

* ***Pravilnik o aukcijama***

Pravilnik o aukcijama donesen je u cilju javnog i efikasnog sprovođenja postupka aukcije, a u skladu sa Zakonom o obnovljivim izvorima energije (u daljem tekstu: Zakon), radi ostvarenja ciljeva učešća potrošnje električne energije iz obnovljivih izvora energije u bruto finalnoj potrošnji električne energije u Republici Srpskoj.

Ovim Pravilnikom bliže se uređuje sprovođenje javnog nadmetanja putem aukcije radi izbora najpovoljnijih ponuda za izgradnju velikih postrojenja za proizvodnju električne energije iz obnovljivih izvora i ostvarenje podsticaja proizvodnje po datoj tehnologiji i kapacitetu, u skladu sa Programom o korišćenju obnovljivih izvora energije. Pravilnik je objavljen u Službenom glasniku Republike Srpske broj 1/24.

* ***Odluka o izmjenama i dopunama Pravilnik o podsticanju proizvodnje električne energije iz obnovljivih izvora***

Izmjena Pravilnika o podsticanju proizvodnje električne energije iz obnovljivih izvora koja je objavljena u Službenom glasniku, broj 2/24 od 4. januara 2024. godine odnosila se na ispravku greške u članu 72. stav 2. Pravilnika.

* ***Izmjena Opštih uslova za isporuku i snabdijevanje električnom energijom***

Regulatorna komisija je po hitnom postupku, bez sprovođenja javne rasprave, donijela Izmjenu Opštih uslova za isporuku i snabdijevanje električnom energijom, koja je objavljena u Službenom glasniku Republike Srpske broj 75/24, radi usklađivanja odredbe člana 49. stav 7. Opštih uslova za isporuku i snabdijevanje električnom energijom (Službeni glasnik Republike Srpske, broj 13/22) sa Zakonom o zaštiti potrošača u Republici Srpskoj (Službeni glasnik Republike Srpske, broj 6/12, 63/14, 18/17 i 90/21) i Zakonom o obligacionim odnosima (Službeni list SFRJ, broj 29/78, 39/85, 45/89 i 57/89) i (Službeni Glasnik Republike Srpske, broj 17/93, 3/96, 39/03, 74/04).

* ***Odluka o visini jednokratnih regulatornih naknada***

Regulatorna komisija je donijela Odluku o izmjenama i dopunama Odluke o visini jednokratnih regulatornih naknada, broj 01-547-3/23/R-89-351, koja je objavljena u Službenom glasniku Republike Srpske broj 20/24 od 01.03.2024. godine.

Ovom odlukom su utvrđene jednokratne regulatorne naknade za obradu zahtjeva za odobrenje prava na podsticaj, zahtjeva za promjenu vrste podsticaja, zahtjeva za ostvarivanje prava na podsticaj u slučaju promjene vlasnika postrojenja, zahtjeva za registraciju korisničkog naloga u registru garancija o porijeklu i zahtjeva za registraciju proizvodnog postrojenja, na nalogu registra garancija o porijklu, a sve u skladu sa članom 24. stav 1. Zakona o energetici, kojim se propisuje da se finansiranje rada Regulatorne komisije obezbjeđuje i iz jednokratnih naknada za postupke koje sprovodi po zahtjevima, kao i iz drugih izvora, u skladu sa propisima iz oblasti obnovljivih izvora energije.

* ***Desetogodišnji planovi razvoja elektrodistributivne mreže za period 2025-2034. godina***

Odredbom člana 53. stav 1. Zakona o električnoj energiji, operaterima distributivnog sistema električne energije u Republici Srpskoj je propisana obaveza donošenja i javnog objavljivanja desetogodišnjeg plana razvoja distributivne mreže, uz prethodno pribavljenu saglasnost Regulatorne komisije. Operateri distributivnog sistema su aktivnosti na izradi i donošenju Plana razvoja, započeli u 2023. godini, usvajanjem Studije desetogodišnjeg razvoja srednjenaponske mreže za period 2024 - 2034. godina (u daljem tekstu: Studija), izrađene od strane Elektrotehničkog instituta „Nikola Tesla“ a.d. Beograd te su krajem 2023. godine dostavili i zahtjeve za davanje saglasnosti na Desetogodišnji plan razvoja distributivne mreže za period 2024 - 2033. godina.

Regulatorna komisija je, na osnovu odredbe člana 28. tačka 19. Zakona o električnoj energiji, razmotrila zahtjeve te utvrdila da isti sadrže nedostatke i preporučeno je da operateri distributivnog sistema, s obzirom na javnu uslugu koju obavljaju, prethodno sprovedu postupak javnog razmatranja desetogodišnjeg plana razvoja distributivne mreže i održe javne rasprave, kako bi se svim institucijama, a naročito lokalnim zajednicama i zainteresovanim licima, omogućilo da iznesu svoje primjedbe i komentare na plan razvoja.

Operateri distributivnog sistema su postupajući po aktu Regulatorne komisije, izradili Nacrte Planova razvoja, koji su upućeni na javno razmatranje i u kom postupku su održane i javne rasprave. Nakon toga su, uzimajući u obzir dostavljene komentare tokom javnog razmatranja, izrađeni prijedlozi Plana razvoja, koji su krajem 2024. godine dostavljeni Regulatornoj komisiji na davanje saglasnosti.

### Izdavanje dozvola

Regulatorna komisija je, između ostalog, nadležna za izdavanje dozvola za obavljanje elektroenergetskih djelatnosti, kao i nadzor nad poštovanjem uslova izdatih dozvola.

Zaključno za 31. decembrom 2024. godine na snazi su bile ukupno 72 dozvole za obavljanje energetskih djelatnosti, pri čemu su u sektoru električne energije na snazi bile 54 dozvole.

U toku 2024. godine, Regulatorna komisija je izdala trinaest novih dozvola, produžila deset dozvola te je četiri puta vršena izmjena dozvola za obavljanje elektroenergetske djelatnosti.

Registar izdatih dozvola je objavljen na internet stranici Regulatorne komisije (www.reers.ba) i sadrži podatke o vrsti dozvole, uslovima dozvole, rješenju o izdavanju dozvole i roku važenja dozvole, kao i rješenja o izmjeni i ukidanju dozvola.

U tabeli 3 je dat pregled postupaka za izdavanje dozvola u elektroenergetskom sektoru u toku 2024. godine.

Tabela 3 - *Pregled postupaka za izdavanje dozvola u sektoru električne energije u 2024. god.*

|  |  |  |  |  |
| --- | --- | --- | --- | --- |
| R. br. | Korisnik dozvole/  Podnosilac zahtjeva | Vrste dozvole | Status i period važenja | Napomena |
| 1. \* | „NIK-PROM” d.o.o. Bileća | proizvodnja električne energije | Dozvola izdata 13.02.2024. na period od pet godina | Dozvola izdata prvi put  (dozvola obuhvatila proizvodne objekte MSE „Obale 1-9“) |
| 2. \* | "MP PANDUREVIĆ" d.o.o. Modriča | proizvodnja električne energije | Zahtjev za izmjenu dozvole podnesen 08.11.2023. godine | Rješenjem od 13.02.2024. godine izmijenjena dozvola  (izmjena dozvole obuhvatila novoizgrađene proizvodne objekte MSE „Pandurević 3-8") |
| 3. \* | „T-Solar” d.o.o. Bileća | proizvodnja električne energije | Dozvola izdata 22.02.2024. na period od pet godina | Dozvola izdata prvi put  (dozvola obuhvatila proizvodne objekte MSE „Torine 1-10“) |
| 4. \* | Mesna industrija "TULUMOVIĆ" d.o.o. Laktaši | proizvodnja električne energije | Dozvola izdata 21.05.2024. na period od pet godina | Dozvola izdata prvi put  (dozvola obuhvatila proizvodne objekte MSE „Tulumović 1 i 2“) |
| 5. \* | ''CAS'' d.o.o. Priboj | proizvodnja električne energije | Zahtjev za izmjenu dozvole podnesen 02.04.2024. godine | Rješenjem od 31.05.2024. godine izmijenjena dozvola  (izmjena dozvole obuhvatila rekonstruisan i dograđen MHE "Krupac" i novoizgrađenu FSE "Solar Priboj 1") |
| 6. \* | "TatyanaEnergy" d.o.o. Ljubinje | proizvodnja električne energije | Dozvola izdata 13.06.2024. na period od pet godina | Dozvola izdata prvi put  (dozvola obuhvatila proizvodne objekte MSE "Tatjana 1-4" i MSE "Hum 1-3") |
| 7. \* | "ERS" male hidroelektrane d.o.o. Foča | proizvodnja električne energije | Dozvola izdata 11.07.2024. na period od 10 godina | Produženje dozvole  (dozvola obuhvatila proizvodni objekti MHE „Sućeska R-S-1“ i  MHE „Sućeska R-S-2“) |
| 8. | Energy Financing Team SE Bileća  d.o.o. Bileća | proizvodnja električne energije | Dozvola izdata 29.08.2024. na period od pet godina | Dozvola izdata prvi put  (dozvola obuhvatila proizvodni objekat FNE "Bileća") |
| 9. | "DELASO" d.o.o. Teslić | proizvodnja električne energije | Dozvola izdata 22.09.2024. na period od pet godina | Produženje dozvole  (dozvola obuhvatila proizvodni objekat MHE „Hotovlje“) |
| 10. \* | "TatyanaEnergy" d.o.o. Ljubinje | proizvodnja električne energije | Zahtjev za izmjenu dozvole podnesen 26.09.2024. godine | Rješenjem od 24.10.2024. godine izmijenjena dozvola  (izmjena dozvole obuhvatila novoizgrađene proizvodne objekte MSE „Hum 4“ i MSE "Vrt 1,2,3,6") |
| 11. \* | "STANIŠIĆ" d.o.o. Pale | proizvodnja električne energije | Zahtjev za izmjenu dozvole podnesen 26.07.2024. godine | Rješenjem od 24.10.2024. godine izmijenjena dozvola  (izmjena dozvole obuhvatila novoizgrađene proizvodne objekte FNE „Romanija 1-6") |
| 12. \* | "COMP-ASTOR" Rakani d.o.o. Novi Grad | proizvodnja električne energije | Dozvola izdata 07.11.2024. na period od pet godina | Dozvola izdata prvi put  (dozvola obuhvatila proizvodne objekte MSE 50 kW "MSE COMP ASTOR 50 kW", MSE "COMP ASTOR 2 50 kW", MSE "COMP ASTOR 3-7") |
| 13. \* | "EHE" d.o.o. Banja Luka | proizvodnja električne energije | Dozvola izdata 30.11.2024. na period do 22.01.2028. godine | Produženje dozvole  (dozvola obuhvatila proizvodne objekte MHE „Novakovići“, MHE „Zapeće“ i  MHE „Medna“) |
| 14. \* | "NOVAKOVIĆ ENERGO-TRADE" d.o.o Modriča | proizvodnja električne energije | Zahtjev za izdavanje dozvole podnesen 05.12.2024. godine | Postupak završen početkom 2025. godine  (dozvola obuhvatila proizvodne objekte MSE „Novaković 1-15“) |
| 15. \* | D.O.O " TESLA" Modriča | proizvodnja električne energije | Dozvola izdata 06.12.2024. na period od pet godina | Dozvola izdata prvi put  (dozvola obuhvatila proizvodne objekte  MSE "Tesla 1,2,3,4,5,7,8,9,10,11,12" i MSE „Batkovići 3,4,8 i 9“) |
| 16. | "RDT SWISSLION" d.o.o. Trebinje | proizvodnja električne energije | Dozvola izdata 06.12.2024. na period od pet godina | Dozvola izdata prvi put ovom licu  (dozvola obuhvatila proizvodni objekat FSE "SWISS SUN-1") |
| 17. \* | "TEP" d.o.o. Istočno Novo Sarajevo | proizvodnja električne energije | Zahtjev za izdavanje dozvole podnesen 16.12.2024. godine | Postupak završen početkom 2025. godine  (izmjena dozvole obuhvatila novoizgrađene proizvodne objekte  MSE „Žiljevo 1-3“) |
| 18. \* | "ENSA BH" d.o.o Srbac | proizvodnja električne energije | Zahtjev za izdavanje dozvole podnesen 18.12.2024. godine | Postupak završen početkom 2025. godine  (dozvola obuhvatila proizvodne objekte MSE „Povelič 1-15“) |
| 19. | "EFT HE Ulog" d.o.o. Kalinovik | proizvodnja električne energije | Zahtjev za izdavanje dozvole podnesen 20.12.2024. godine | Postupak završen početkom 2025. godine  (dozvola obuhvatila proizvodni objekat  HE „Ulog“) |
| 20. \* | GP "GRADIP" d.o.o. Prnjavor | proizvodnja električne energije | Dozvola izdata 26.12.2024. na period od pet godina | Dozvola izdata prvi put (dozvola obuhvatila proizvodne objekte  MSE "Gradip 1-7") |
| 21. \* | "TEHNO GRAD" D.O.O. Skugrić Gornji | proizvodnja električne energije | Dozvola izdata 26.12.2024. na period od pet godina | Dozvola izdata prvi put (dozvola obuhvatila proizvodne objekte MSE "Skugrić 1,2,3,4,5,7,8" i MSE "Skugrić Gornji 250 kWp") |
| 22. \* | "SDB group" d.o.o Istočno Novo Sarajevo | proizvodnja električne energije | Zahtjev za izdavanje dozvole podnesen 26.12.2024. godine | Postupak završen početkom 2025. godine  (dozvola obuhvatila proizvodne objekte MSE „Srđevići 1-9“ i MSE „Euro 1-3“) |
| 23. | Mješoviti Holding "ERS", MP a.d. Trebinje - ZP "RiTE Gacko",  a.d. Gacko | proizvodnja električne energije | Dozvola izdata 28.12.2024. na period od 10 godina | Produženje dozvole  (dozvola obuhvatila proizvodni objekat  TE „Gacko“) |
| 24. | Mješoviti Holding "ERS" - MP a.d. Trebinje - ZP "RiTE  Ugljevik" A.D. Ugljevik | proizvodnja električne energije | Dozvola izdata 28.12.2024. na period od 10 godina | Produženje dozvole  (dozvola obuhvatila proizvodne objekte  TE „Ugljevik“ i  MSE „Ugljevik“) |
| 25. \* | Arboleda d.o.o. Bileća | proizvodnja električne energije | Dozvola izdata 30.12.2024. na period od pet godina | Dozvola izdata prvi put (dozvola obuhvatila proizvodne objekte MSE "Jezerine 1-8") |
| 26. | ODS "Elektrokrajina"  a.d. Banja Luka | Distribucija električne energije i upravljanje distributivnim sistemom električne energije | Dozvola izdata na period važenja od deset godina, počev od 28.12.2024. godine | Produženje dozvole |
| 27. | ODS "Elektro-Bijeljina"  a.d. Bijeljina | Distribucija električne energije i upravljanje distributivnim sistemom električne energije | Dozvola izdata na period važenja od deset godina, počev od 28.12.2024. godine | Produženje dozvole |
| 28. | ODS "Elektro Doboj"  a.d. Doboj | Distribucija električne energije i upravljanje distributivnim sistemom električne energije | Dozvola izdata na period važenja od deset godina, počev od 28.12.2024. godine | Produženje dozvole |
| 29. | ODS "Elektrodistribucija"  a.d. Pale | Distribucija električne energije i upravljanje distributivnim sistemom električne energije | Dozvola izdata na period važenja od deset godina, počev od 28.12.2024. godine | Produženje dozvole |
| 30. | ODS "Elektro-Hercegovina"  a.d. Trebinje | Distribucija električne energije i upravljanje distributivnim sistemom električne energije | Dozvola izdata na period važenja od deset godina, počev od 28.12.2024. godine | Produženje dozvole |
| 31. | „WASSERKRAFT” d.o.o. Banja Luka | snabdijevanje i trgovina električnom energijom | Dozvola izdata 29.03.2024. na period od dvije godine | Produženje dozvole |
| 32. | „MET ENERGY BH” d.o.o. | snabdijevanje i trgovina električnom energijom | Dozvola izdata 08.10.2024. na period od dvije godine | Dozvola izdata prvi put |
|  |  |  |  |  |

1. \**Stupanjem na snagu Zakona o električnoj energiji (Službeni glasnik Republike Srpske, broj 68/20), propisano je da je proizvođač koji proizvodi električnu energiju u više objekata čija je ukupna instalisana snaga veća od 1 MW, dužan da pribavi dozvolu za proizvodnju električne energije.*

### Nadgledanje poslovnih aktivnosti korisnika dozvola

Nadgledanje poslovnih aktivnosti korisnika dozvola obuhvata analiziranje podataka i informacija dostavljenih kroz postupak redovnog ili vanrednog izvještavanja i obavljanje nadzornih provjera. Nadzorne provjere se obavljaju u prostorijama korisnika dozvole te se uz prisustvo ovlašćenog osoblja pristupa objektima, opremi i dokumentaciji korisnika dozvole. Nakon izvršene nadzorne provjere, priprema se izvještaj sa nadzorne provjere te se, po potrebi, donosi rješenje o preduzimanju mjera za otklanjanje nepravilnosti u pogledu poštovanja uslova izdatih dozvola.

* ***Nadzorne******provjere***

Regulatorna komisija je 31. januara 2024. godine donijela Rješenje o preduzimanju mjera nakon obavljenog nadzora nad radom Operatora sistema podsticaja, broj 01-489-11/23/R-87-303. Nadzor je obavljen u Mješovitom holdingu „Elektroprivreda Republike Srpske“ - Matično preduzeće, Akcionarsko društvo, kao vršiocu funkcije Operatora sistema podsticaja, u periodu od 11. do 15. decembra 2023. godine. Nakon obavljenog nadzora, sačinjen je Izvještaj sa nadzora nad radom Operatora sistema podsticaja, broj 01-489-9/23 od 18. januara 2024, koji je 19. januara dostavljen Mješovitom holdingu „Elektroprivreda Republike Srpske“ - Matično preduzeće, Akcionarsko društvo Trebinje, kao vršiocu funkcije Operatora sistema podsticaja, sa rokom za dostavljanje komentara do 26. januara 2024. godine. U ostavljenom roku, nije bilo komentara. Ovo rješenje Regulatorne komisije sadrži mjere za unapređenje rada Operatora sistema podsticaja, kao i transparentnosti funkcionisanja sistema podsticaja te da se na osnovu obavljenog nadzora uputi inicijativa Vladi Republike Srpske za rješavanje trajnog statusa Operatora sistema podsticaja u skladu sa propisima na način da se u okviru Mješovitog holdinga „Elektroprivreda Republike Srpske“- Matično preduzeće, Akcionarsko društvo Trebinje statusno uredi Operator sistema podsticaja kao posebna organizaciona i administrativno-funkcionalna cjelina osposobljena za samostalno sprovođenje nadležnosti propisanih Zakonom o obnovljivim izvorima energije ili da se fomira Operator sistema podsticaja kao posebno pravno lice.

Regulatorna komisija je u oktobru 2024. godine donijela Rješenje o preduzimanju mjera nakon obavljenog nadzora u privrednom društvu Mješoviti holding „Elektroprivreda Republike Srpske“ - Matično preduzeće, Akcionarsko društvo Trebinje, kao korisnika dozvole za obavljanje djelatnosti trgovine i snabdijevanja električnom energijom, broj 01-700-6/24/R-114-1039 od 24. oktobra 2024. godine. Ovo privredno društvo obavlja funkciju i javnog snabdjevača na tržištu električne energije u Republici Srpskoj i funkciju Operatora sistema podsticaja. Nadzorna provjera je obavljena u periodu od 24. do 26. juna 2024. godine, a cilj ove nadzorne provjere je bio da se uvidom u dokumentaciju, opremu, proces rada, izuzimanjem dokumentacije i uzimanjem izjava od predstavnika korisnika dozvole, utvrdi da li korisnik dozvole djeluje u skladu sa uslovima dozvole, zakonom i ostalim propisima.

Regulatorna komisija je u 2024. godini izvršila nadzorne provjere kako slijedi:

* redovnu nadzornu provjeru korisnika dozvole za obavljanje djelatnosti distribucije električne energije, ODS „Elektrokrajina“ a.d. Banja Luka,
* nadzornu provjeru korisnika dozvole za obavljanje djelatnosti distribucije električne energije, ODS „Elektro-Hercegovina“ a.d. Trebinje (redovnu i vanrednu),
* redovnu nadzornu provjeru korisnika dozvole za obavljanje djelatnosti distribucije električne energije, ODS „Elektrodistribucija“ a.d. Pale,
* redovnu nadzornu provjeru korisnika dozvole za obavljanje djelatnosti distribucije električne energije, ODS „Elektro Doboj“ a.d. Doboj,
* redovnu nadzornu provjeru korisnika dozvole za obavljanje djelatnosti snabdijevanja i trgovine električnom energijom, Mješovitog Holdinga „ERS” - MP a.d. Trebinje, a koji obavlja i funkcije javnog snabdjevača, te Operatora sistema podsticaja.

Predmet ovih provjera je bilo utvrđivanje činjeničnog stanja u pogledu ispunjenosti određenih tačaka uslova dozvole i provjere provođenja rješenja Regulatorne komisije te provjera pridržavanja odredbi odgovarajućih zakonskih i podzakonskih akata.

Regulatorna komisija je, nakon završenog postupka obavljenih redovnih nadzornih provjera, donijela rješenja o preduzimanju mjera tokom 2024. godine, te početkom 2025. godine za nadzor korisnika dozvole ODS „Elektro Doboj“ a.d. Doboj.

Rješenja o preduzimanju mjera nakon sprovedenih nadzornih provjera dostupna su na internet stranici Regulatorne komisije. Pored toga, rješenja sa izvještajima sa nadzornih provjera su dostavljena nadležnim institucijama u Republici Srpskoj. Regulatorna komisija je o zatečenom stanju u operaterima distributivnog sistema po određenim pitanjima obavijestila i nadležne institucije kao što su Republički zavod za standardizaciju i metrologiju Republike Srpske i Inspektorat Republike Srpske.

* ***Izvještavanje***

Nadgledanje poslovnih aktivnosti korisnika dozvola se vrši i kroz proces redovnog izvještavanja. Korisnicima dozvola propisana je obaveza da redovno izvještavaju Regulatornu komisiju u skladu sa *Pravilnikom o izvještavanju i drugim aktima Regulartorne komisije*. Ovo izvještavanje obuhvata dostavljanje finansijskih, tehničkih, organizacionih i drugih podataka, kako je navedeno u *Pravilniku o izvještavanju*.

Potrebno je naglasiti da je, nakon organizacionih promjena unutar samih operatera distributivnog sistema, došlo do poboljšanja kvaliteta izvještavanja, kada su u pitanju operateri distributivnog sistema.

### Izdavanje sertifikata za proizvodno postrojenje

Regulatorna komisija izdaje sertifikat proizvođaču električne energije za proizvodno postrojenje koje proizvodi električnu energiju iz obnovljivih izvora, na ekonomski isplativ način uz zaštitu životne sredine, a u kome je obezbijeđeno mjerenje svih energetskih veličina. Sertifikat je dokument koji predstavlja jedan od ključnih dokaza neophodnih za odobravanje prava na podsticaj proizvodnje električne energije iz obnovljivih izvora energije i za izdavanje garancija o porijeklu proizvedene električne energije.

Zaključno sa 31.12.2024. godine, na snazi je bilo ukupno 428 sertifikata za proizvodna postrojenja i to:

* 50 sertifikata za postrojenja koja koriste energetski potencijal vode,
* dva sertifikata za postrojenja koja koriste energiju koja se dobija iz biomase,
* jedan sertifikat za postrojenje koje koristi energiju koja se dobija iz biogasa i
* 375 sertifikata za postrojenja koja koriste neakumulisanu sunčevu energiju.
* Regulatorna komisija je i tokom 2024. godine vodila postupke za izdavanje sertifikata za proizvodna postrojenja koja koriste obnovljive izvore energije za proizvodnju električne energije, a pregled vođenih postupaka dat je u tabeli 4.

U toku 2024. godine, Regulatorna komisija je izdala 166 sertifikata za proizvodna postrojenja, od čega 153 nova sertifikata, jednom sertifikatu je produžen period važenja, u devet slučajeva je vršena izmjena sertifikata, a tri sertifikata su prenesena na druga lica. Jedan zahtjev za izdavanje sertifikata je odbačen, a u osam slučajeva su postupci po zahtjevu za izdavanje sertifikata obustavljeni. Pregled postupaka po zahtjevima za izdavanje sertifikata u 2024. godini dat je u tabeli 4.

**Tabela 4** - *Pregled postupaka izdavanja sertifikata za proizvodno postrojenje u 2024. godini*

|  |  |  |  |  |
| --- | --- | --- | --- | --- |
| Vrsta postrojenja | Sertifikat za proizvodno postrojenje | | | |
| Izdati | Odbačeni | Postupci u toku  (nastavljeni u 2024.) | Napomena |
| Postrojenja koja koriste energetski potencijal vode | 4 | 1 | 0 |  |
| Postrojenja koja koriste neakumulisanu sunčevu energiju | 161 | - | 70 |  |
| Postrojenja koja koriste energiju koja se dobija iz biomase | 1 | - | - |  |
| Postrojenja koja koriste energiju koja se dobija iz biogasa | 0 | - | - |  |
| Ukupno | **166** | **1** | **70** |  |

Registar izdatih sertifikata je javno dostupan na internet stranici Regulatorne komisije (www.reers.ba) i sadrži podatke o vrsti postrojenja, broju rješenja o izdavanju sertifikata, proizvodnom postrojenju i periodu važenja sertifikata.

### Nadgledanje ispunjenosti kriterijuma na osnovu kojih je izdat sertifikat za proizvodno postrojenje

Korisnici sertifikata su u obavezi da, početkom kalendarske godine, dostave izjave o ispunjenosti kriterijuma za izdavanje sertifikata za proizvodno postrojenje u protekloj kalendarskoj godini, tj. za kalendarsku 2023. godinu to rade početkom 2024. godine. Većina korisnika sertifikata je blagovremeno ispunila obavezu dostavljanja navedene izjave, dok je u manjem broju slučajeva Regulatorna komisija bila prinuđena opominjati korisnike zbog neblagovremenog dostavljanja izjava.

### Izdavanje garancija o porijeklu električne energije

Regulatorna komisija izdaje garancije o porijeklu električne energije, vrši prenos i poništavanje garancija o porijeklu.

Regulatorna komisija je u prvoj polovini 2023. godine, uz prethodnu saglasnost Vlade Republike Srpske, sa kompanijom GREXEL zaključila ugovor o implementaciji i održavanju Registra garancija o porijeklu električne energije i učešće u regionalnom sistemu izdavanja garancija o porijeklu. Registar je u funkciji od jula 2023. godine.

U 2024. godini, Regulatorna komisija je:

* donijela šest rješenja o pokretanju postupka izdavanja garancija o porijeklu električne energije,
* donijela jedno rješenje o otvaranju naloga u registru garancija o porijeklu korisnicima dozvola za obavljanje djelatnosti snabdijevanja i trgovine električnom energijom,
* izdala 55.274 garancija o porijeklu električne energije proizvođačima, a nije bilo prenosa i poništavanja garancija o porijeklu.

Tokom 2024. godine, istekao je period važenja za 21.326 prethodno izdatih garancija o porijeklu električne energije.

### Regulacija cijena

* ***Odobravanje tarifnih stavova za javno snabdijevanje***

U toku 2024. godine, Regulatorna komisija je odobrila tarifne stavove za javno snabdijevanje krajnjih kupaca u Republici Srpskoj po zahtjevu Mješovitog Holdinga „Elektroprivreda Republike Srpske“ Matično Preduzeće a.d. Trebinje, koji obavlja javno snabdijevanje u skladu sa odlukom Vlade Republike Srpske.

Dostavljeni zahtjev za odobrenje tarifnih stavova za javno snabdijevanje krajnjih kupaca se temeljio na promjeni cijene nabavke električne energije, dok je cijena usluge javnog snabdijevanja ostala nepromijenjena.

Regulatorna komisija prihvatila je zahtjev javnog snabdjevača i odobrila zahtijevanu cijenu nabavke električne energije od 0,0777 KM/kWh, koja je u prethodnom periodu iznosila 0,0643 KM/kWh. Ovim je cijena nabavke električne energije veća od prethodno korišćene cijene za 20,8%, dok povećanje ukupnog računa za krajnje kupce iz kategorije „Domaćinstava“ iznosi u prosjeku 7,9%.

Regulatorna komisija za energetiku Republike Srpske, na 120. redovnoj sjednici, održanoj 17. decembra 2024. godine, u Trebinju, donijela je Odluku o odobravanju cijene energije i tarifnih stavova za javno snabdijevanje u Republici Srpskoj, koja je počela da se primjenjuje od 1. januara 2025. godine.

***Naknada za podsticanje proizvodnje električne energije iz obnovljivih izvora***

Na osnovu odredbe člana 46. stav 4. Zakona o obnovljivim izvorima energije, Regulatorna komisija utvrđuje visinu naknade za podsticanje proizvodnje električne energije iz obnovljivih izvora, uz saglasnost Vlade Republike Srpske. Iznos naknade se određuje krajem tekuće godine za narednu godinu. Naknada koja se primjenjivala u 2024. godini iznosila je 0,0007 KM/kWh i utvrđena je odlukom Regulatorne komisije iz 2023. godine.

Regulatorna komisija je, krajem 2024. godine, donijela Odluku o visini naknade za podsticanje proizvodnje električne energije iz obnovljivih izvora koja će se primjenjivati u 2025. godini, pri čemu je iznos naknade ostao nepromijenjen i iznosi 0,0007 KM/kWh.

* ***Garantovane otkupne cijene i premije za električnu energiju proizvedenu iz obnovljivih izvora***

Na osnovu odredbi člana 31. stav (1) i (6) Zakona o obnovljivim izvorima energije, Regulatorna komisija, uz saglasnost Vlade Republike Srpske, donosi odluku o visini garantovanih otkupnih cijena za električnu energiju iz obnovljivih izvora i najmanje jednom godišnje provjerava nivo garantovanih otkupnih cijena i premija za mala postrojenja.

Tokom 2024. godine primjenjivala se Odluka o visini garantovanih otkupnih cijena za električnu energiju iz obnovljivih izvora, koja je objavljena u Službenom glasniku Republike Srpske, broj 78/22.

* *Referentna tržišna cijena u sistemu podsticaja*

Na osnovu odredbe člana 31. stav (5) Zakona o obnovljivim izvorima energije, Regulatorna komisija utvrđuje referentnu tržišnu cijenu, najkasnije do 10. u mjesecu za prethodni kvartal, kao prosječnu ostvarenu veleprodajnu cijenu ostvarenu u prethodnom kvartalu u Bosni i Hercegovini i/ili na dvije berze u zemljama u okruženju.

U toku 2024. godine Regulatorna komisija je donijela četiri odluke i to:

* Odluku o visini referentne tržišne cijene električne energije u sistemu podsticaja za I kvartal u iznosu od 0,1859 KM/kWh (Službeni glasnik Republike Srpske, broj 13/24),
* Odluku o visini referentne tržišne cijene električne energije u sistemu podsticaja za II kvartal u iznosu od 0,1446 KM/kWh (Službeni glasnik Republike Srpske, broj 37/24),
* Odluku o visini referentne tržišne cijene električne energije u sistemu podsticaja za III kvartal u iznosu od 0,1476 KM/kWh (Službeni glasnik Republike Srpske, broj 62/24) i
* Odluku o visini referentne tržišne cijene električne energije u sistemu podsticaja za IV kvartal u iznosu od 0,2304 KM/kWh (Službeni glasnik Republike Srpske, broj 92/24).

Navedena cijena se koristi za obračun premije proizvođačima koji ostvaruju pravo na premiju za električnu energiju prodatu na tržištu ili utrošenu za vlastite potrebe, pri čemu se premija utvrđuje kao razlika između odgovarajuće garantovane otkupne cijene i referentne tržišne cijene.

### Pravo na podsticaj proizvodnje električne energije iz obnovljivih izvora

Regulatorna komisija je u toku 2024. godine razmatrala zahtjeve za odobrenje preliminarog prava na podsticaj za proizvodna postrojenja koja su u izgradnji i zahtjeve za odbrenje prava na podsticaj za izgrađene elektrane. Program o korišćenju obnovljivih izvora energije (Službeni glasnik 16/24) objavljen je 20. februara 2024. godine, čime su se stvorili uslovi da se razmatraju zahtjevi za odobrenje prava na podsticaj za električnu energiju iz malih solarnih elektrana. Tokom 2024. godine, Regulatorna komisija je razmatrala zahtjeve i donijela 142 rješenja o odobrenju prava na podsticaj i 522 rješenja o odobrenju preliminarnog prava na podsticaj za male solarne elektrane. Regulatorna komisija je donosila zaključke o odbacivanju zahtjeva za odobrenje preliminarnog prava na podsticaj za sve male solarne elektrane kojima su izdate upotrebne dozvole.

Pored ovih zahtjeva, odobreno je i jedno pravo na podsticaj samostalnog preduzetnika „Mala hidroelektrana Otoke 1“ Dule Piljić, Šipovo za malu hidroelektranu „Otoke 1“. Tokom 2024. godine, nije bilo zahtjeva za odobrenje prava na posticaj ili preliminarnog prava na podsticaj za ostale tehnologije koje koriste obnovljive izvore energije, a čije podsticanje je predviđeno Zakonom o obnovljivim izvorima energije. (Službeni glasnik 16/24) (Službeni glasnik 16/24). Podaci o elektranama za koje je Regulatorna komisija izdala rješenja o podsticaju i rješenja o pravu na podsticaj, nalaze se na internet stranici Regulatorne komisije www.reers.ba, u sekciji OBNOVLjIVI IZVORI.

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |

### Tržište električne energije

Djelatnosti koje se obavljaju u sektoru električne energije mogu se podijeliti na monopolske (mrežne djelatnosti - upravljanje prenosnom i distributivnom mrežom električne energije) i djelatnosti koje se mogu obavljati u tržišnim uslovima (proizvodnja, trgovina i snabdijevanje kupaca električnom energijom).

„Monopolske“ djelatnosti su predmet potpune regulacije od strane nadležnog regulatornog tijela, dok „tržišne” djelatnosti zahtijevaju uvođenje tržišnih mehanizama u kojima će se moći ostvariti njihov tržišni karakter.

Ukidanjem monopolskog ponašanja kada su u pitanju proizvodnja, trgovina i snabdijevanje, daje se mogućnost izbora, kako za kupce tako i za proizvođače i snabdjevače, čime se stvaraju uslovi za konkurenciju na načelima nediskriminacije, ravnopravnosti i transparentnosti.

Regulacija cijena ostaje jedino kod određivanja cijena prenosa i distribucije energije (mrežarina) kao prirodnog monopola.

Jedan od osnovnih ciljeva otvorenog tržišta je pravo kupaca na izbor snabdjevača električnom energijom i obratno, omogućavanje jednakih, transparentnih i nepristrasnih uslova snabdjevačima da vrše djelatnost snabdijevanja kupaca električnom energijom.

Razvoj maloprodajnog tržišta dodatno je osnažen donošenjem novog Zakona o električnoj energiji i početkom njegove primjene 1. januara 2021. godine.

Razvoj maloprodajnog tržišta u prethodnom periodu okarakterisalo je sljedeće:

* Pravilnikom o sticanju statusa kvalifikovanog kupca*,* u septembru 2006. godine, stvorene osnovne pretpostavke za izlazak kvalifikovanih kupaca (svi kupci osim kupaca iz kategorije „Domaćinstava” koji to pravo stiču 1. januara 2015. godine) na tržište.
* Pravilnikom o kvalifikovanom kupcu, koji je Regulatorna komisija donijela u decembru 2011. godine, utvrđen je način snabdijevanja kvalifikovanih kupaca do potpunog otvaranja tržišta, odnosno do 1. januara 2015. godine, kao i način snabdijevanja kvalifikovanih kupaca nakon potpunog otvaranja tržišta. U skladu sa odredbama ovog Pravilnika, produžen je rok do koga kvalifikovani kupci imaju mogućnost da se snabdijevaju kao tarifni kupci do 1. jula 2012. godine. Nakon isteka ovog roka, kvalifikovani kupci koji na tržištu ne izaberu snabdjevača kvalifikovanih kupaca, mogu kupovati električnu energiju od javnog (rezervnog) snabdjevača u sistemu obaveze javne usluge, uključujući i univerzalnu uslugu do 1. januara 2015. godine po cijenama javnog (rezervnog) snabdijevanja.
* Pravilnikom o snabdijevanju kvalifikovanih kupaca električnom energijom i postupku promjene snabdjevača, od 11. decembra 2014. godine, propisuje se način snabdijevanja kupaca na tržištu električne energije u Republici Srpskoj nakon 1. januara 2015. godine, kada svi kupci električne energije postaju kvalifikovani kupci. To znači da imaju pravo i mogućnost da izaberu svog snabdjevača električnom energijom, odnosno da biraju najpovoljniju ponudu za snabdijevanje električnom energijom. Odredbama ovog Pravilnika, propisana su prava i obaveze kvalifikovanih kupaca i snabdjevača, postupak promjene snabdjevača, uloga javnog i rezervnog snabdjevača, te način formiranja cijena za kupce koji se snabdijevaju u sistemu obaveze javne usluge (kod javnog snabdjevača ili kod rezervnog snabdjevača).

Od 1. januara 2015. godine, kupac iz kategorije „Domaćinstva” i „Mali kupac” (većina komercijalnih kupaca čiji su objekti priključeni na 0,4 kV napon), koji ne izabere novog snabdjevača kvalifikovanih kupaca, ima pravo da kupuje električnu energiju od javnog snabdjevača, tj. da se snabdijeva električnom energijom standardnog kvaliteta po ekonomski opravdanim, lako i jasno uporedivim i transparentnim cijenama (univerzalna usluga).

* Regulatorna komisija je u martu 2019. godine donijela Pravilnik o izmjenama i dopunama pravilnika o snabdijevanju kvalifikovanih kupaca i postupku promjene snabdjevača. Ovim Pravilnikom uvedeno je vremensko ograničenje za korišćenje usluge rezervnog snabdijevanja, tako da rezervno snabdijevanje postoji kao vid zaštite kupaca, ali ga je u neprekidnom trajanju moguće koristiti do 60 dana, nakon čega je kupac, koji ne pripada kategoriji „Domaćinstva" ili nije „Mali kupac”, dužan da nađe snabdjevača na tržištu.
* Regulatorna komisija je, u julu 2021. godine, donijela novi Pravilnik o snabdijevanju električnom energijom i postupku promjene snabdjevača usklađen sa odredbama novog zakona.
* Takođe, od 1. aprila 2021. godine, kao rezultat primjene novog Zakona o električnoj energiji, izvršeno je i pravno razdvajanje operatora distributivnog sistema i javnog snabdjevača, a poslove javnog snabdjevača na osnovu odluke Vlade Republike Srpske obavlja MH „Elektroprivreda Republike Srpske“ - MP a.d Trebinje.

Kao rezultat ovih izmjena, došlo je do značajnijeg pomaka na maloprodajnom tržištu u Republici Srpskoj. Tržište maloprodaje je liberalizovano. Ne postoje regulatorne prepreke za sve licencirane snabdjevače da pružaju usluge na teritoriji Republike Srpske i svi kupci mogu promijeniti snabdjevača po svom izboru. Ipak, većinu kupaca i dalje snabdijevaju postojeći snabdjevači, tako da se bilježi veoma mali broj promjena snabdjevača, osim promjena kada kupac gubi status malog kupca i prelazi na tržišno snabdijevanje. Djelatnost javnog snabdijevanja obavlja MH „ERS“ MP a.d, Trebinje, na osnovu odluke Vlade Republike Srpske o imenovanju za javnog i rezervnog snabdjevača na teritoriji Republike Srpske. Pored toga što MH „ERS“ MP a.d, Trebinje ima obavezu javnog snabdijevanja, ovaj snabdjevač ima obavezu da vrši i snabdijevanje kvalifikovanih kupaca koji na otvorenom tržištu ostanu bez svog snabdjevača – rezervno snabdijevanje.

Bosna i Hercegovina nema institucionalno veleprodajno tržišta (ne postoji operator tržišta, odnosno berza električne energije). Međutim, pored trgovine električnom energijom na bilateralnom tržištu, najveći snabdjevači - trgovci električne energije u Republici Srpskoj aktivno prodaju električnu energiju na berzama u okruženju. Na primjer, MH „Elektroprivreda Republike Srpske“ MP a.d. Trebinje je u toku 2024. godine oko 40% prodate električne energije plasirala putem SEEPEX-a (berza u Republici Srbiji).

### Zaštita kupaca električne energije

* ***Regulatorni okvir zaštite kupaca***

Pitanje zaštite [kupaca električne energije](#_Toc230868149) je uređeno odredbama Zakona o električnoj energiji i podzakonskim aktima. Jedan od osnovnih ciljeva uspostavljanja unutrašnjeg tržišta električne energije je obezbjeđivanje konkurentnih cijena, viših standarda usluga i sigurnost snabdijevanja, tj. mogućnost da svi kupci iskoriste prednost konkurentnog tržišta. Navedeni propisi obezbjeđuju zaštitu prava kupaca, pri čemu kvalitet usluge treba da bude centralna odgovornost privrednih društava koja obavljaju elektroenergetske djelatnosti.

Mjere za zaštitu kupaca obuhvataju: pravo na ugovor koji sadrži, između ostalog, unaprijed definisane uslove snabdijevanja, kvalitet ponuđene usluge, obavezu pravovremenog informisanja kupca, pravo na naknadu štete, rješavanje sporova, obavezu blagovremenog obavještavanja o uslovima i načinu promjene cijene, obavezu informisanja o cijenama i tarifama pod standardnim uslovima, pravo na izbor načina plaćanja i informaciju o pravu na univerzalnu uslugu za kupce električne energije itd.

Regulatorna komisija je odredbama Opštih uslova za isporuku i snabdijevanje električnom energijom, obezbijedila poseban oblik zaštite krajnjih kupaca električne energije. To se ogleda u mjerama koje se odnose na isključenje električne energije i mjerama zaštite krajnjih kupaca u udaljenim područjima. Ovim odredbama su propisani uslovi pod kojima se kupac može isključiti sa mreže, procedura isključenja, a posebno je propisana zabrana isključenja u dane državnih praznika, dane vikenda ili dane kada ne radi uslužni centar korisnika dozvole. Takođe, zabranjeno je isključenje krajnjih kupaca koji koriste elektromedicinsku opremu za održavanje zdravlja. U slučaju ekstremno hladnog vremena, obustava isporuke se može primijeniti samo kao krajnja mjera.

U cilju obezbjeđenja ravnopravnosti i nediskriminacije krajnjih kupaca u pogledu uslova za priključenje objekata na distributivnu mrežu, Regulatorna komisija je donijela *Pravilnik o metodologiji za utvrđivanje naknade za priključenje na distributivnu mrežu*, teodobrila tipove priključka i naknade za priključenje na distributivnu mrežu.

Tarifnim stavovima za korisnike distributivnih sistema i tarifnim stavovima za javno snabdijevanje (domaćinstva i mali kupci), obezbijeđeno je da cijene električne energije budu utvrđene na osnovu unaprijed definisane metodologije, zasnovane na objektivnim kriterijumima, objavljene prije primjene i primijenjene bez diskriminacije.

Pored navedenog, Zakon o električnoj energiji je definisao energetski zaštićenog kupca, te predvidio mehanizam zaštite ovih kupaca. Svakako, u svjetlu otvaranja tržišta, veoma je bitno da se ovaj mehanizam, donošenjem podzakonih akata od strane Vlade Republike Srpske i nadležnih ministarstava, učini što prije operativnim.


* ***Rješavanje sporova***

Regulatorna komisija je, na osnovu odredbe člana 32. Zakona o električnoj energiji, nadležna da, po zahtjevu stranke, rješava sporove na tržištu električne energije.

U toku 2024. godine, Regulatornoj komisiji podnesena su 249 zahtjeva krajnjih kupaca za rješavanje sporova među učesnicima na tržištu električne energije. Broj podnesenih zahtjeva, s obzirom na razloge podnošenja, je sljedeći:

* pravo na snabdijevanje električnom energijom – 3 zahtjeva
* pristup na distributivnu mrežu – 3 zahtjeva
* obračun utrošene električne energije – 153 zahtjeva
* obračun naknade za neovlašćenu potrošnju električne energije - 17
* obustava isporuke električne energije - 6
* kvalitet napajanja električnom energijom – 11
* drugi razlozi (otpis duga, zastarjelost, prenos duga, naknada štete, izmještanje mreže, zamjena i izmještanje stubova, izvršenje presude i sl.) - 56

Na slici 1 dat je prikaz zahtjeva prema razlogu podnošenja. Evidentno je da je najčešći razlog podnošenja zahtjeva za rješavanje spora u vezi sa obračunom utrošene energije. Inače, u ovu kategoriju sporova uključeni su svi sporovi u vezi sa obračunom utrošene električne energije, iključujući izvršene korekcije obračuna i slično. Prema odredbama novog zakona o električnoj energiji, sporovi u vezi sa neovlašćenom potrošnjom električne energije su posebno strukturisani.




**Slika 1** - *Zahtjevi za rješavanje sporova prema razlogu podnošenja*

Broj zahtjeva za rješavanje sporova po korisnicima dozvola je sljedeći:

* Operator distributivnog sistema „Elektrokrajina” a.d. Banja Luka – 132 zahtjeva
* MH „Elektroprivreda Republike Srpske” MP a.d. Trebinje – 57 zahtjeva
* Operator distributivnog sistema „Elektro-Bijeljina” a.d. Bijeljina – 33 zahtjeva
* Operator distributivnog sistema „Elektro Doboj” a.d. Doboj – 7 zahtjeva
* Operator distributivnog sistema „Elektrodistribucija” a.d. Pale – 11 zahtjeva i
* Operator distributivnog sistema „Elektro-Hercegovina” a.d. Trebinje – 9 zahtjeva.

U pojedinim situacijama, zahtjevi za rješavanje sporova u vezi sa obračunom utrošene električne energije usmjereni su i prema MH „Elektroprivreda Republike Srpske“ MP a.d. Trebinje, kao snabdjevaču električnom energijom i prema pojedinim operatorima distributivnog sistema. Zbog toga je ukupan broj zahtjeva po korisnicima dozvola veći od broja stvarno podnesenih zahtjeva.

Na slici 2 dat je prikaz zahtjeva po korisnicima dozvola.

****

**Slika 2** - *Zahtjevi za rješavanje sporova prema korisnicima dozvola*

Tokom 2024. godine došlo je do povećanja broja zahtjeva za rješavanje sporova za 18,5 %, u odnosu na broj sporova u 2023. godini.

Pored navedenog, u toku 2024. godine zaprimljeno je 157 elektronskih podnesaka od strane krajnjih kupaca. Po ovim podnescima je blagovremeno postupljeno, te su date upute u cilju ostvarivanja prava, na način da se otklone formalni nedostaci podneska ili da se sa podnescima neposredno obrate elektroenergetskim subjektima na dalje postupanje.

* ***Rješavanje žalbi***

Regulatorna komisija je nadležna da odlučuje o žalbi na rješenje distributera o izdavanju elektroenergetske saglasnosti za priključenje i ponuđeni ugovor o priključenju.

U toku 2024. godine, podneseno je 25 žalbi krajnjih kupaca protiv rješenja o izdavanju elektroenergetskih saglasnosti i ponuđenih uslova za zaključenje ugovora o priključenju, a sve podnesene žalbe su riješene.

Regulatorna komisija je takođe postupila po 27 prijava korisnika elektrodistributivne mreže, zbog kršenja propisa i uslova izdatih dozvola, po kojima su donesene mjere, u cilju otklanjanja utvrđenih nezakonitosti i nepravilnosti.

* ***Upravni sporovi***

U toku 2024. godine podneseno je 14 tužbi za pokretanje upravnog spora Okružnom sudu u Trebinju protiv konačnih rješenja Regulatorne komisije. Podnesene tužbe su se odnosile na rješenja o sporovima i rješenja o uslovima priključenja. U toku 2024. godine podnesena su i četiri zahtjeva za vanredno preispitivanje pravosnažne odluke nadležnog suda pred Vrhovnim sudom Republike Srpske, u vezi sa rješenjima Regulatorne komisije.

Postupajući po podnesenim tužbama, blagovremeno su dostavljani odgovori na tužbe sa kopijom kompletnog spisa predmeta.

Okružni sud u Trebinju je donio presude po podnesenim tužbama, a u dva slučaja su predmeti vraćeni na ponovno odlučivanje.

Potrebno je istaći da se većina tužbi odnosila na sporove u vezi sa osporavanjem osnova za obračun utrošene električne energije.

* ***Karakteristike pojedinih vrsta sporova***

Najveći broj, odnosno 61% sporova, se odnosi na obračun utrošene električne energije. Ovi sporovi se uglavnom odnose na enormno visoke račune u određenim obračunskim periodima, a posljedica su neredovnog očitanja isporučene električne energije. Ono što jeste karakteristično u ovim situacijama je činjenica da operator distributivnog sistema u svojim evidencijama unosi konstatacije da su mjerna mjesta redovno očitavana. Ovakve radnje prouzrokuju štetne posljedice po krajnje kupce, jer su zatečeni sa visokim računima, uslijed čega se gubi povjerenje u ugovornim odnosima, a posebno što im se neosnovano obračunava utrošena električna energije, po većim tarifama, budući da prikaz potrošnje u jednom mjesecu iz prethodnog perioda, dovodi po probijanja „pragova potrošnje”, a što ne odgovara stvarnom stanju mjesečne potrošnje u tom periodu.

Takođe su karakteristični sporovi o korekciji obračuna utrošene električni energije u situacijama kada za to nema pravnog osnova, kao i osporavanje računa za utrošenu električnu energiju zbog neispravnosti brojila i zbog isteka važnosti verifikacionog žica na brojilima, koja se zbog toga ne mogu upotrebljavati na osnovu zakonskih propisa. I u takvim situacijama su se morali usvajati zahtjevi krajnjih kupaca, što je na štetu elektroenergetskih subjekata. Uzrok ovih pojava se može i mora otkloniti, savjesnim i ažurnim preduzimanjem redovnih poslova operatora distributivnih sistema.

Od ukupnog broja sporova, 6,8 % se odnosi na neovlašćenu potrošnju, a ovaj podatak potvrđuje da je neovlašćena potrošnja električne energije i dalje prisutna na terenu. S obzirom da neovlašćena potrošnja električne energije povlači i krivičnu odgovornost, u neznatnom broju slučajeva je takva odgovornost i utvrđivana, te zbog toga izostaje preventivno djelovanje na sprečavanju ovih pojava. Uzrok toga su propuštanja dužnih radnji i operatora distributivnih sistema i drugih nadležnih organa. Posebno su uočeni propusti na dokumentovanju neovlašćene potrošnje djelovanjem magneta na brojilo.

Što se tiče kvaliteta snabdijevanja električnom energijom, broj ovakvih sporova u ukupnom broju je 4,4 %, a ovi sporovi se uglavnom odnose na kvalitet napajanja, uzrokovan nezadovoljavajućim stanjem na elektrodistributivnoj mreži. Ove situacije treba predupređivati, te stanje na mreži uspostavljati u skladu sa tehničkim standardima. Postojanje ovakve vrste sporova ukazuje na nedovoljno ulaganje u održavanje i razvoj elektrodistribitivne mreže.

Bilo je više prijava kupaca - proizvođača sa kojima javni snabdjevač nije zaključio ugovor o snabdijevanju po sistemu neto obračuna ili mjerenja. Ovo su protivzakonite situacije, te je Regulatorna komisija postupajući po prijavama kupaca – proizvođača, donosila rješenja o mjerama, kojima je nalagano snabdjevaču da zaključi ugovor te da izvrši odgovarajući obračun od momenta sticanja statusa kupca – proizvođača.

### Regulisanje sektora prirodnog gasa

### Donošenje i odobravanje pravila i propisa

Regulatorna komisija je tokom 2024. godine donijela, te dala odobrenja ili saglasnosti na podzakonske akte iz oblasti prirodnog gasa kako slijedi:

* saglasnost na „Opšte uslove za snabdijevanje prirodnim gasom“ privrednih društava: „Sarajevo gas” a.d. Istočno Sarajevo, A.D „Zvornik – stan” Zvornik i „MET ENERGY BH“ d.o.o. Banja Luka.
* saglasnost na „Pravila o radu disributivnog sistema za prirodni gas“ privrednog društava: „Sarajevo gas” a.d. Istočno Sarajevo i
* saglasnost na „Plan razvoja transportnog sistema prirodnog gasa za period 2025-2034. godina” privrednom društvu „Gas promet“ a.d. Pale.

### Sertifikacija operatora transportnog sistema

Odredbama Zakona o gasu propisana je obaveza sertifikacije operatora transportnog sistema prirodnog gasa od strane Regulatorne komisije, a što je uslov za pribavljanje dozvole za obavljanje djelatnosti transporta i upravljanja transportnim sistemom prirodnog gasa. Sertifikacija je postupak kojim se utvrđuje usklađenost operatora transportnog sistema sa uslovima u vezi sa njegovom nezavisnošću i razdvajanjem od vertikalno integrisanog subjekta, kao i sa drugim relevantnim zahtjevima iz zakona.

Privredno društvo „Gas promet“ a.d. Pale je, u prethodnom periodu, sertifikovano kao operator transportnog sistema prirodnog gasa prema modelu vlasničkog razdvajanja, za dionice gasovodnog sistema Šepak-Karakaj i Karakaj-Zvornik sa pripadajućim objektima, postrojenjima i opremom.

Sertifikacija operatora transportnog sistema nije izvršena za dio transportnog sistema prirodnog gasa Karakaj-Kladanj, koji je u vlasništvu privrednog društva „Sarajevo gas“ a.d. Istočno Sarajevo. Tokom 2024. godine privredno društvo „Sarajevo gas“ a.d. Istočno Sarajevo nije izvršilo razdvajanja djelatnosti transporta i upravljanje transportnim sistemom za prirodni gas od ostalih djelatnosti koje obavlja niti je podnosilo zahtjev za certifikaciju operatora transportnog sistema. Inače, prema zakonu, rok za usklađivanje obavljanja djelatnosti je mart 2023. godine.

Vlada Republike Srpske je 16.03.2023. godine donijela „Odluku o davanju ovlašćenja privrednom društvu „Gas promet“ a.d. Pale za obavljanje djelatnosti na dionici gasovoda Karakaj – Kladanj (Starić)“, kojom se ovo društvo ovlašćuje da, kao certifikovani operator transportnog sistema i korisnik dozvole za obavljanje djelatnosti transporta i upravljanja transportnim sistemom prirodnog gasa, obavlja djelatnost transporta i upravljanja transportnim sistemom prirodnog gasa na dionici gasovoda Karakaj – Kladanj (Starić), koja je u vlasništvu „Sarajevo gas“ a.d. Istočno Sarajevo. Prema odluci, „Gas promet“ a.d. Pale će ove poslove obavljati u periodu od dvije godine, u kome je „Sarajevo gas“ a.d. Istočno Sarajevo dužno uskladiti svoje poslovanje i izvršiti certifikaciju u skladu sa Zakonom o gasu. Odluka je objavljena u Službenom glasniku Republike Srpske, broj 30/23.

### Izdavanje dozvola

Tokom 2024. godine, izdato je sedam dozvola za obavljanje djelatnosti u sektoru prirodnog gasa. Nova dozvola za obavljanje djelatnosti trgovine i snabdijevanja prirodnim gasom izdata je privrednom društvu „MET ENERGY BH“ d.o.o. Banja Luka. Produžene su dozvole za obavljanje djelatnosti upravljanja postrojenjem za komprimovanje prirodnog gasa privrednim društvima Akcionarsko društvo „Rafinerija nafte Brod“ i „Prvo gasno društvo“ d.o.o. Zvornik, dozvola za obavljanje djelatnosti distribucije i upravljanja distributivnim sistemom prirodnog gasa privrednom društvu „Sarajevo gas” a.d. Istočno Sarajevo i dozvole za obavljanje djelatnosti trgovine i snabdijevanja prirodnim gasom „GAS RES“ d.o.o. Banja Luka, „Sarajevo gas” a.d. Istočno Sarajevo i A.D „Zvornik – stan” Zvornik.

Zaključno sa 31.12.2024. godine, u sektoru prirodnog gasa, je bilo ukupno petnaest važećih dozvola za obavljanje djelatnosti, od čega jedna dozvola za transport i upravljanje transportnim sistemom prirodnog gasa („Gas promet“ a.d. Pale), dvije dozvole za distribuciju i upravljanje sistemom za distribuciju prirodnog gasa („Sarajevo gas” a.d. Istočno Sarajevo i A.D „Zvornik – stan” Zvornik), deset dozvola za trgovinu i snabdijevanje prirodnim gasom („GAS RES“ d.o.o. Banja Luka, „Sarajevo gas” a.d. Istočno Sarajevo, A.D „Zvornik – stan” Zvornik, „CNG ENERGY“ d.o.o. Banja Luka, „Prvo gasno društvo“ d.o.o. Zvornik, Akcionarsko društvo „Rafinerija nafte Brod“, „OPTIMA GRUPA“ d.o.o. Banja Luka, „Bijeljina gas“ d.o.o. Bijeljina, „Alumina“ d.o.o. Zvornik i„MET ENERGY BH“ d.o.o. Banja Luka) i dvije dozvole za obavljanje djelatnosti upravljanja postrojenjem za komprimovani prirodni gas (Akcionarsko društvo „Rafinerija nafte Brod“ i „Prvo gasno društvo“ d.o.o. Zvornik).

### Nadgledanje poslovnih aktivnosti korisnika dozvola

* ***Nadzorne provjere***

Nadzorne provjere u sektoru prirodnog gasa se obavljaju u cilju praćenja usaglašenosti rada korisnika dozvola sa uslovima izdatih dozvola te utvrđivanja nivoa provedenih mjera shodno rješenjima sa nadzornih provjera provedenih u prethodnom periodu.

Nakon nadzorne provjere, sačinjava se izvještaj sa nadzorne provjere koji se dostavlja na komentarisanje korisniku dozvole. Izvještaj sa nadzorne provjere sadrži utvrđeno stanje u pogledu poštovanja uslova dozvole, kao i eventualno utvrđene nepravilnosti korišćenja dozvole.

Regulatorna komisija u 2024. godini nije obavljala nadzorne provjere kod korisnika dozvola za obavljanje djelatnosti u sektoru prirodnog gasa.

* ***Izvještavanje***

Pravilnikom o izvještavanju preciziran je sadržaj, način i rokovi dostavljanja izvještaja koje su korisnici dozvola iz sektora prirodnog gasa dužni dostavljati Regulatornoj komisiji.

Korisnici dozvola iz sektora prirodnog gasa dužni su da, između ostalog, dostavljaju izvještaje na propisanim obrascima i oni obuhvataju finansijske, tehničke i organizacione podatke, podatke o kvalitetu pruženih usluga itd. Analiza dostavljenih izvještaja je jedan od elemenata na osnovu kojih se, pored uslova izdatih dozvola, definiše program nadzornih provjera pojedinačno za svaku od djelatnosti korisnika dozvola.

Većina korisnika dozvola u sektoru prirodnog gasa je u 2024. godini redovno izvještavala Regulatornu komisiju, u skladu sa Pravilnikom o izvještavanju.

### Regulacija cijena i otvaranje tržišta prirodnog gasa

* ***Tarifni postupci***

U toku 2024. godine, proveden je tarifni postupak po zahtjevu privrednog društva „Sarajevo gas“ a.d. Istočno Sarajevo za odobrenje tarifa za pristup transportnom sistemu prirodnog gasa za zonu Zvornik1/Karakaj – Kladanj (Starić), broj 01-87-641/24 od 20.3.2024. godine. Nakon što je utvrđena urednost zahtjeva, na 92. redovnoj sjednici, održanoj 11. aprila 2024. godine, Regulatorna komisija je donijela Zaključak oprovođenju tarifnog postupka za odobrenje tarifnih stavova za pristup transportnom sistemubroj 01-191-2/24/P-92-454 od 11. aprila 2024. godine. Nakon održane formalne rasprave i zaprimljenih komentara, voditelj postupka je sačinio Izvještaj voditelja postupka za odobrenje tarifa za pristup transportnom sistemu prirodnog gasa za zonu "Zvornik 1/Karakaj-Kladanj (Starić)", broj 01-191-18/24 od 14. juna 2024. koji je dostavljen na komentarisanje podnosiocu zahtjeva i drugim strankama u postupku.

Regulatorna komisija za energetiku Republike Srpske, na 101. redovnoj sjednici, održanoj 27. juna 2024. godine, u Trebinju, donijela je Rješenjeo odobrenju tarifa za pristup transportnom sistemu prirodnog gasa za zonu ''Zvornik 1/Karakaj-Kladanj (Starić)''.

***Tržište prirodnog gasa***

Djelatnosti transporta i distribucije prirodnog gasa te skladištenje prirodnog gasa su, kao monopolske djelatnosti, predmet potpune regulacije, dok su proizvodnja, trgovina i snabdijevanje kupaca prirodnim gasom djelatnosti koje se mogu obavljati u tržišnim uslovima, te zahtijevaju proces liberalizacije uslova njihovog obavljanja, odnosno uvođenje takvih tržišnih mehanizama u kojima će se moći ostvariti njihov tržišni karakter.

U cilju što boljeg organizovanja, regulisanja i funkcionisanja sektora prirodnog gasa te obezbjeđenja sigurnosti snabdijevanja i razvoja sistema prirodnog gasa, Zakon o gasu propisuje da Regulatorna komisija utvrđuje metodologije za obračunavanje troškova transporta, distribucije, skladištenja i snabdijevanja prirodnim gasom, metodologiju za određivanje cijene javnog snabdijevanja i snabdijevanja posljednjeg izbora i metodologiju za obračunavanje troškova priključka na sistem te, u cilju sprečavanja zloupotrebe monopolskog položaja, daje saglasnost energetskim subjektima na cijene javnog snabdijevanja i snabdijevanja posljednjeg izbora prirodnim gasom i cijene upravljanja, pristupa i korišćenja transportnog i distributivnog sistema ili skladišta.

U narednom periodu se očekuje i početak snabdijevanja prirodnim gasom područja Grada Bijeljine, što će svakako doprinijeti razvoju, kako samog sektora prirodnog gasa tako i tržišta prirodnog gasa u Republici Srpskoj.

### Zaštita kupaca prirodnog gasa

* ***Regulatorni okvir zaštite kupaca prirodnog gasa***

Regulatorna komisija je, usvajanjem *seta, naprijed navedenih podzakonskih akata u skladu sa odredbama Zakona o gasu* te davanjem saglasnosti na pravila rada transportnog i pravila rada distributivnog sistema i opšte uslove za snabdijevanje prirodnim gasom, stvorila uslove za praćenje i omogućavanje zaštite krajnjih kupaca prirodnog gasa u okviru svojih nadležnosti koje proističu iz Zakona o gasu.

* ***Rješavanje sporova i žalbi***

Na osnovu odredbe člana 30. Zakona o gasu, Regulatorna komisija je nadležna da na zahtjev stranke rješava sporove između korisnika sistema i operatora sistema, energetskih subjekata i kupaca prirodnog gasa i energetskih subjekata međusobno. Predmeti zahtjeva za rješavanje sporova mogu biti u vezi sa pravom na snabdijevanje prirodnim gasom, pristupom sistemima, naknadama za priključenje, naknadama za debalans sistema, obračunom utrošenog prirodnog gasa, obračunom naknade za neovlašćenu potrošnju prirodnog gasa, obustavom isporuke prirodnog gasa i kvalitetom snabdijevanja prirodnim gasom.

U toku 2024. godine, nije bilo podnesenih zahtjeva za rješavanje sporova Regulatornoj komisiji od strane učesnika na tržištu prirodnog gasa.

### Regulisanje sektora nafte i derivata nafte

### Donošenje i odobravanje pravila i propisa

U 2024. godini, nije bilo aktivnosti na donošenju propisa i pravila u sektoru nafte i derivata nafte.

### Izdavanje dozvola

U 2024. godini, nije bilo podnesenih zahtjeva za izdavanje dozvola u sektoru nafte i derivata nafte.

Zaključno sa krajem 2024. godine, u sektoru nafte i derivata nafte, postoje tri važeće dozvole za obavljanje djelatnosti - jedna za obavljanje djelatnosti proizvodnje derivata nafte i dvije za obavljanje djelatnosti skladištenja nafte i derivata nafte.

### Nadgledanje poslovnih aktivnosti korisnika dozvola

Nadgledanje poslovnih aktivnosti korisnika dozvola obuhvata nadzorne provjere koje se obavljaju u sjedištu korisnika dozvola, a odnose se na analiziranje podataka i informacija dostavljenih kroz postupak redovnog ili vanrednog izvještavanja i donošenje mjera za otklanjanje nepravilnosti u pogledu poštovanja uslova izdatih dozvola.

* ***Nadzorne provjere***

Nadzorne provjere u sektoru nafte i derivata nafte se obavljaju u cilju praćenja usaglašenosti rada korisnika dozvola sa uslovima izdatih dozvola te utvrđivanja nivoa provedenih mjera, shodno rješenjima sa nadzornih provjera provedenih u prethodnom periodu.

* ***Izvještavanje***

Nadgledanje poslovnih aktivnosti korisnika dozvola se, osim kroz sprovođenje nadzornih provjera, vrši i kroz proces redovnog izvještavanja. Uslovima dozvola je propisana obaveza svim korisnicima dozvola u sektoru nafte i derivata nafte da, u periodu važenja dozvole, redovno izvještavaju Regulatornu komisiju. Ovo izvještavanje obuhvata dostavljanje finansijskih, tehničkih, organizacionih i drugih podataka kako je navedeno u uslovima dozvole i *Pravilniku o izvještavanju*.

Korisnici dozvola iz sektora nafte i derivata nafte izvještavaju Regulatornu komisiju u skladu sa uslovima dozvole i Pravilnikom o izvještavanju.

### Regulacija cijena i otvaranje tržišta nafte i derivata nafte

* ***Tarifni******postupci***

S obzirom da u Republici Srpskoj nemamo pravnih subjekata koji obavljaju djelatnost transporta nafte naftovodima i transporta derivata nafte produktovodima, nije ni bilo aktivnosti vezano za ove djelatnosti u 2024. godini.

* ***Tržište nafte i derivata nafte***

Cijene derivata nafte formiraju se u skladu sa tržišnim uslovima u Republici Srpskoj, odnosno u BiH.

U cilju regulacije i funkcionisanja sektora nafte i derivata nafte, Zakon o nafti i derivatima nafte propisuje da Regulatorna komisija utvrđuje metodologije za obračunavanje troškova transporta nafte naftovodima i transporta derivata nafte produktovodima, donosi tarifni sistem za obračun cijene za korišćenje naftovoda, odnosno produktovoda i odobrava cijene za korišćenje naftovoda, odnosno produktovoda.

Takođe, Regulatorna komisija je nadležna da prati primjenu tarifnih sistema i metodologija za pristup i korišćenje naftovoda odnosno produktovoda.

Aktivnosti Regulatorne komisije u vezi sa obavljanjem djelatnosti transporta nafte naftovodima i transporta derivata nafte produktovodima u 2024. godini nije bilo, jer nemamo pravnih subjekata koji obavljaju te poslove.

Prilike na tržištu nisu stalne te, osim procesa potražnje i ponude, na tržište utiče tehnološki razvoj, izgradnja transportne prenosne mreže, cijene, ali i brojni neenergetski razlozi kao što su politika, terorizam, ratovi, prirodne katastrofe i špekulacije.

Posmatrano sa aspekta globalne potrošnje, nafta zauzima mjesto pojedinačno najvažnijeg primarnog goriva. Naftno tržište karakteriše proizvodnja sirove nafte s jedne strane i rafinerijska prerada odnosno potrošnja naftnih derivata s druge strane. Glavna tržišta sirove nafte u svijetu obuhvataju Rusku Federaciju, Sjeverno more, Zapadnu Afriku, tržište Mediterana, Perzijski zaliv, Azijsku regiju te istočnu i zapadnu obalu SAD-a.

### Zaštita kupaca u sektoru nafte i derivata nafte

Na osnovu odredbe člana 9. tačka d) Zakona o nafti i derivatima nafte, propisano je da je Regulatorna komisija nadležna da rješava žalbe u drugom stepenu na pristup.

U toku 2024. godine, nije bilo podnesenih žalbi iz sektora nafte i derivata nafte u smislu odredbe člana 9. stav 2. tačka d) Zakona o nafti i derivatima nafte.

### Saradnja

### Energetska zajednica

Ugovor o uspostavljanju Energetske zajednice, koji je potpisan 25. oktobra 2005. godine i stupio na snagu 1. jula 2006. godine, omogućava stvaranje najvećeg internog tržišta za električnu energiju i gas na svijetu, u kojem, trenutno, efektivno učestvuju Evropska unija s jedne strane i sljedećih devet Ugovornih strana: Albanija, Bosna i Hercegovina, Crna Gora, Gruzija Kosovo, Moldavija, Sjeverna Makedonija, Srbija, Ukrajina[[1]](#footnote-2).

Potpisivanjem Ugovora o uspostavljanju Energetske zajednice, Ugovorne strane iz regije se obavezuju da između sebe uspostave zajedničko tržište električne energije i gasa koje će funkcionisati po standardima tržišta energije EU-a s kojim će se integrisati. To se postiže preuzimanjem dijela pravne stečevine EU-a, odnosno sprovođenjem odgovarajućih uredbi i direktiva EU-a u područjima električne energije, gasa, sigurnosti snabdijevanja, nafte, zaštite okoline, obnovljivih izvora, energetske efikasnosti, infrastrukture, konkurencije i statistike.

Osnovni ciljevi Energetske zajednice su stvaranje stabilnog i jedinstvenog regulatornog i tržišnog prostora, koji obezbjeđuje pouzdano snabdijevanje energijom i može privući investicije u sektore električne energije i prirodnog gasa. Pored toga, to je razvoj alternativnih pravaca snabdijevanja gasom i poboljšanja stanja u životnoj sredini, uz primjenu energetske efikasnosti i korišćenje obnovljivih izvora energije.

Ministarski savjet, kao najviše tijelo, osigurava postizanje ciljeva Energetske zajednice. Čine ga po jedan predstavnik svake Ugovorne strane i dva predstavnika Evropske unije.

Stalna grupa na visokom nivou (PHLG), koja okuplja visoke zvaničnike Ugovornih strana i dva predstavnika Evropske komisije, obezbjeđuje kontinuitet sastanaka Ministarskog savjeta i sprovođenje dogovorenih aktivnosti te odlučuje o sprovođenju mjera u određenim oblastima.

Regulatorni odbor Energetske zajednice (ECRB), sa sjedištem u Atini, čine predstavnici državnih regulatornih tijela zemalja regije, a Evropsku uniju predstavlja Evropska komisija, uz pomoć po jednog regulatora iz zemalja učesnica iz EU-a, te jednog predstavnika Agencije za saradnju energetskih regulatora (ACER). ECRB razmatra pitanja regulatorne saradnje i može prerasti u tijelo koje donosi regionalne regulatorne odluke i služi kao institucija za rješavanje sporova. Regulatorni odbor ima glavnu ulogu u radu proširenog tržišta.

Forumi Energetske zajednice okupljaju sve zainteresovane aktere – predstavnike vlada, regulatora, kompnija, kupaca, međunarodnih finansijskih institucija i dr.

Sekretarijat Energetske zajednice sa sjedištem u Beču, predstavlja ključni administrativni faktor i s Evropskom komisijom obezbjeđuje neophodnu saradnju i pruža podršku za rad drugih institucija. Sekretarijat je odgovoran za nadgledanje odgovarajućeg ispunjenja obaveza Ugovornih strana i podnosi godišnji izvještaj o napretku Ministarskom savjetu. Sekretarijat djeluje kao „čuvar“ Ugovora, dok Evropska komisija ima ulogu generalnog koordinatora.

U proteklom periodu, Energetska zajednica je izrasla u organizaciju koja osigurava čvrst institucionalni okvir za saradnju, međusobnu podršku i razmjenu iskustava, te služi kao model za regionalnu saradnju u vezi energetskih pitanja.

Ministarski savjet Energetske zajednice održao je sastanak 12. decembra 2024. godine. Tom prilikom je, u skladu sa prilagođenom Uredbom (EU) 2022/869 o smjernicama za transevropsku energetsku infrastrukturu, usvojena Lista projekata od interesa Energetske zajednice (PECI). Time je zaključen rigorozan proces u kojem je naglasak stavljen na podsticanje integracije tržišta, konkurentnosti, sigurnosti snabdijevanja i ciljeva klimatske neutralnosti. Identifikovani prioritetni projekti omogućavaju značajna poboljšanja infrastrukture, promovišu regionalnu integraciju i privlače daljnje investicije. Na ovoj listi dva, od ukupno šest projekata, uključuju investicije u Bosni i Hercegovini:

* Povećanje kapaciteta postojeće 200 kV interkonekcije između Bosne i Hercegovine i Crne Gore, dalekovod DV 220 kV Trebinje – Perućica i
* Transbalkanski koridor: Dvostruki dalekovod DV 400 kV Bajina Bašta (Srbija) – Višegrad (BiH)/Pljevlja (Crna Gora) (dionice u Bosni i Hercegovini i Crnoj Gori).

Aktivnim djelovanjem u Energetskoj zajednici, Bosna i Hercegovina potvrđuje svoju opredijeljenost za reformu energetskog sektora, liberalizaciju tržišta energije i usklađivanje svoje politike s članicama Evropske unije.

### ERRA – Regionalno udruženje energetskih regulatornih tijela

Regionalna asocijacija energetskih regulatora (ERRA) je organizacija nezavisnih regulatornih tijela za energiju iz Evrope, Azije, Afrike i Amerike. Promjenama Statuta u 2015. godini, uklonjene su barijere za pridruživanje regulatora iz novih regija i omogućena aktivna uloga svih članica. ERRA ima 35 punopravnih i 12 pridruženih članica, i okuplja regulatore iz 43 države i dvije regionalne regulatorne institucije, s gotovo svih kontinenata – Evrope, Azije, Afrike i Amerike.

Ciljevi ERRA-e su poboljšanje regulisanja energetskih djelatnosti u zemljama članicama, podsticanje razvoja nezavisnih i stabilnih regulatora, poboljšanje saradnje između regulatora, razmjena informacija, istraživačkog rada i iskustva između članica te bolji pristup informacijama o svjetskoj praksi u regulisanju energetskih djelatnosti.

Na Generalnoj skupštini u maju 2010. godine, kao pridružene članice ove organizacije primljene su i dvije entitetske regulatorne komisije iz Bosne i Hercegovine – Regulatorna komisija za energiju u Federaciji Bosne i Hercegovine i Regulatorna komisija za energetiku Republike Srpske.

Tokom 2024. godine, obrađivane su aktuelne teme u sektoru, uključujući razvojne trendove u elektroenergetskom sektoru, fleksibilnost elektroenergetskom sistema u kontekstu dekarbonizacije i povećanog preuzimanja energije iz obnovljivih izvora, ulogu energetskih zajednica i kupaca – potrošača (prosumer-a) na tržištu električne energije, integraciju obnovljivih izvora energije, elektromobilnost, zaštitu ugroženih kategorija kupaca te regulatorni okvir za dinamičko određivanje cijena.

U skladu sa svojim nadležnostima, predstavnici Regulatorne komisije učestvuju u radu Generalne skupštine ERRA-e, Komiteta za tržišta električne energije i ekonomsko regulisanje, Komiteta za tržišta gasa i ekonomsko regulisanje, Komiteta za energetsku tranziciju i Radnu grupu za zaštitu kupaca. Pružanjem relevantnih informacija o energetskom sektoru BiH i regulatornoj praksi, RERS ispunjava svoju ulogu, u skladu s članstvom u ERRA-i.

### Saradnja sa Ministarstvom energetike i rudarstva Republike Srpske

U cilju ispunjenja zajedničkih ciljeva u vezi sa funkcionisanjem energetskog sektora Republike Srpske i Bosne i Hercegovine, Regulatorna komisija aktivno sarađuje sa Ministarstvom energetike i rudarstva Republike Srpske. Saradnja sa Ministarstvom u toku 2024. godine obuhvatala je, između ostalog, razmjenu stručnih mišljenja u okviru sljedećih aktivnosti:

* Analizi ostvarenja ciljeva udjela energije iz obnovljivih izvora energije u bruto finalnoj potrošnji energije u Republici Srpskoj,
* Konsultacija u vezi sa aktivnostima Energetske zajednice i
* Učešća u aktivnostima na izradi primarnog zakonodavstva u sektoru energetike u Republici Srpskoj, kao i na nivou BiH.

### Saradnja sa drugim regulatornim komisijama

Tokom 2024. godine, Regulatorna komisija sarađivala je sa druge dvije komisije koje djeluju na prostoru Bosne i Hercegovine: Državnom regulatornom komisijom za električnu energiju (DERK) i Regulatornom komisijom za električnu energiju u Federaciji Bosne i Hercegovine (FERK), na donošenju pravila i propisa iz svoje nadležnosti, kao i na razmjeni iskustva i saznanja iz pojedinih oblasti regulatorne djelatnosti.

Saradnja sa regulatornim komisijama u Bosni i Hercegovini ostvarena je kroz razmjenu iskustava i informacija, koje su značajne za djelokrug rada komisija, kao i po pitanju donošenja odluka kada je riječ o zauzimanju zajedničkog stava kada se radi o nekom opštem pitanju.

### Saradnja sa ostalim institucijama

U septembru 2019. godine, po završetku projekta EIA, pokrenut je novi petogodišnji Projekat asistencije energetskom sektoru (EPA). Ovaj projekat pruža tehničku pomoć u koordinisanju, upravljanju i poboljšanju pravnog okvira i transparentnosti u sektorima električne energije i prirodnog gasa.

Predstavnici Regulatorne komisije učestvuju u aktivnostima koje u okviru ovog Projekta sprovode Radna grupa za tržište za dan unaprijed i unutardnevno tržište, Radna grupa za razvoj sistema za upravljanje potrošnjom, Radna grupa za balansiranje domaćinstava i malih komercijalnih kupaca, Radna grupa za odnose sa javnošću i Radna grupa za informacionu bezbjednost u energetskom sektoru.

Tokom 2024. godine, predstavnici Regulatorne komisije učestvovali su i u projektima, odnosno inicijativama koje su organizovali Američka agencija za međunarodni razvoj (USAID) i Nacionalna asocijacija regulatora SAD (NARUC), koje se odnose na globalni razvoj i prosperitet žena, informacionu bezbjednost, pripremu operatora prenosnog sistema za zimsku sezonu, ulogu regulatora u provođenju obligacionih šema energetske efikasnosti i odnose sa javnošću i komunikacije.

Završetkom petogodišnjeg projekta EIA 2024. godine, završene su aktivnosti sa Američkom organizacijom za međunarodni razvoj.

U novembru 2022. godine pokrenut je trogodišnji projekat EU4Energy, odnosno projekat tehničke pomoći Evropske unije energetskom sektoru Bosne i Hercegovine.

Svrha projekta je pružiti potrebnu tehničku pomoć za podršku sistematskoj reformi energetskog sektora u zemlji, uključujući ispunjavanje obaveza Bosne i Hercegovine iz Ugovora o uspostavljanju Energetske zajednice, Pariskog sporazuma o klimatskim promjenama i drugih relevantnih međunarodnih dokumenata.

Regulatorna komisija za energetiku Republike Srpske učestvuje u realizaciji ovog projekta u skladu sa svojim nadležnostima.

### Učešće u radu konferencija, seminara i drugih stručnih skupova

Tokom 2024. godine, članovi i zaposleni Regulatorne komisije učestvovali su u radu konferencija, seminara i drugih stručnih skupova koje organizuju druge institucije, a koji razmatraju problematiku koja je od značaja za regulatornu nadležnost komisije, tj. koja se odnosi na regulaciju energetskog sektora i čiji je cilj unapređenje rada ovog sektora. Prisustvo i učešće članova i zaposlenih u radu ovih skupova prvenstveno se odnosi na:

* nadziranje tržišta energije,
* regulaciju cijena i tarifa,
* obnovljive izvore energije,
* regulaciju sektora prirodnog gasa,
* regulaciju sektora nafte,
* investiranje u energetskom sektoru,
* međunarodne računovodstvene standarde,
* zaštitu životne sredine i izazove klimatskih promjena,
* energetsku efikasnost i
* energetsku budućnost Balkana.

Obezbjeđujući prisustvo i aktivan rad na pomenutim skupovima, predstavnici Regulatorne komisije daju podršku boljoj formulaciji mjera i pravaca djelovanja, te predstavljanju interesa energetskog sektora iz Republike Srpske na pravilan način.

### Zaposleni, organizacija i javnost rada

## Zaposleni i organizacija rada u Regulatornoj komisiji

Rad Regulatorne komisije organizovan je i odvija se kroz samu Regulatornu komisiju i njene sektore, kako slijedi:

* Sektor za tarife i tržište,
* Sektor za dozvole i tehnička pitanja,
* Sektor za opšte i pravne poslove,
* Sektor za finansijske poslove i
* Sekretarijat.

Svi zaposleni ispunjavaju uslove propisane u skladu sa Pravilnikom o radu i Pravilnikom o unutrašnjoj organizaciji i sistematizaciji radnih mjesta Regulatorne komisije za energetiku Republike Srpske i stručno su osposobljeni za poslove koje obavljaju.

## Javnost rada Regulatorne komisije

Otvorenost prema javnosti, putem javnih razmatranja, te komunikaciju sa svim zainteresovanim predstavnicima stručne, ali i šire javnosti, temeljna je orjentacija u radu Regulatorne komisije, koja pomaže provjeri ispravnosti predloženih rješenja prije njihovog konačnog usvajanja. I u protekloj godini, Regulatorna komisija je ostvarila kontakte sa predstavnicima medijskih kuća i širom javnošću uopšte. Stekavši više spoznaja o radu i aktivnostima Regulatorne komisije, javnost je pokazala veći interes i time se više raspitivala za djelokrug rada Regulatorne komisije. Sem zvaničnih obraćanja javnih servisa, u protekloj godini Regulatornoj komisiji je upućen značajan broj pojedinačnih zahtjeva, kako od strane fizičkih tako i pravnih lica. Analizirajući segmente interesovanja javnosti, Regulatorna komisija redovno ažurira odgovarajuće sekcije na svojoj internet stranici.

Sve odluke i rješenja iz domena regulatorne nadležnosti, koje donese Regulatorna komisija, objavljuju se u Službenom glasniku Republike Srpske i na internet stranici.

U postupcima koji se odnose na odobravanje tarifa, izdavanje dozvola, zaštitu kupaca tj. rješavanje sporova kao i prilikom izrade akata kojima se definiše obavljanje djelatnosti iz regulatorne nadležnosti, Regulatorna komisija organizuje javno razmatranje koje uključuje i održavanje javnih rasprava i to: opšte, tehničke i formalne, koje su otvorene za javnost. Obavještenja o održavanju javnih rasprava se objavljuju u sredstvima javnog informisanja, na internet stranici i na oglasnoj tabli Regulatorne komisije. Zainteresovana lica, pored učešća na javnim raspravama, imaju i mogućnost da putem dostavljanja pisanih komentara učestvuju u postupcima koji se vode pred Regulatornom komisijom. Redovne sjednice i sve vrste javnih rasprava su otvorene za javnost.

Regulatorna komisija je otvorena za interaktivan pristup u smislu pružanja odgovora na pitanja upućena od strane zainteresovanih lica koja se odnose na njen rad. Na taj se način javnost upućuje i obavještava o djelokrugu rada, pritom formirajući jasnu sliku o reformi energetskog sektora i liberalizaciji tržišta energije te ulozi Regulatorne komisije u tim procesima.

1. **4. Finansiranje Regulatorne komisije**
   1. **Finansiranje**

Finansiranje rada Regulatorne komisije obezbjeđuje se iz godišnjih naknada od energetskih subjekata, korisnika dozvola za obavljanje jedne ili više energetskih djelatnosti, jednokratnih naknada za postupke koje sprovodi po zahtjevima, kao i iz drugih izvora, u skladu sa propisima iz oblasti obnovljivih izvora energije, kako je propisano članom 24. stav 1. Zakona o energetici.

Regulatorna komisija je na 56. internom sastanku održanom 22. decembra 2023. godine, utvrdila Prijedlog Budžeta za 2024. godinu, koji je usvojen na 8. redovnoj sjednici Narodne skupštine Republike Srpske, održanoj 14.03.2024. godine.

U skladu sa Budžetom, a na osnovu odredbi Zakona o energetici i Statuta Regulatorne komisije, na 92. redovnoj sjednici Regulatorne komisije, održanoj 11. aprila 2024. godine, doneseno je Rješenje o utvrđivanju regulatorne naknade za 2024. godinu, kojim je korisnicima dozvola za obavljanje energetskih djelatnosti utvrđen pripadajući iznos regulatorne naknade za predmetnu godinu.


* 1. **Revizorski izvještaj**


Statutom Regulatorne komisije propisana je obavezna godišnja revizija finansijskih izvještaja.


U toku 2024. godine, izvršen je izbor nezavisnog revizora u postupku javne nabavke. Izabrani nezavisni revizor „Control Review” d.o.o. Banja Luka je, u skladu sa ugovorenom dinamikom, izvršio reviziju finansijskih izvještaja, izrazio revizorsko mišljenje i u aprilu 2025. podnio izvještaj Regulatornoj komisiji.

Mišljenje ovlašćenog revizora o reviziji finansijskih izvještaja za 2024. godinu, Izvještaj o finansijskom položaju Regulatorne komisije za energetiku Republike Srpske – Bilans stanja za 2024. godinu i Izvještaj o ukupnom rezultatu Regulatorne komisije za energetiku Republike Srpske – Bilans uspjeha za 2024. godinu su objavljeni u „Službenom glasniku Republike Srpske“, broj 60/25 od 15.07.2025. godine.

Mišljenje ovlašćenog revizora je dato u nastavku:




******

******

# Internet stranica Regulatorne komisije

Putem veb stranice [www.reers.ba](http://www.reers.ba), Regulatorna komisija informiše javnost o aktuelnostima iz svoje nadležnosti. Tokom 2024. godine, prema statističkim pokazateljima servisa AWStats, ovu veb lokciju posjetilo je 90.749 jedinstvenih posjetilaca koji su realizovali ukupno 153.753 posjeta. Kao indikator angažovati korisnika može se uzeti ukupan broj stranica koje su otvorili, a on iznosi oko 850.000 stranica, dok je ukupna količina podataka koju su korisnici prenijeli sa servera 221,00 GB. Grafički prikaz ovih pokazatelja dat je na slici broj 3.



**Slika 3** *–Pregled pokazatelja posjećenosti internet stranice Regulatorne komisije tokom 2024. godine*

Napomena: *U prijašnjim izvještajima su korišćeni podaci Google Analytics (GA4) servisa koji koristi drugačiju metodologiju za utvrđivanje statističkih podataka u odnosu na AWStats*

1. Lista predstavlja Ugovorne strane na dan 31. decembra 2024. godine. [↑](#footnote-ref-2)